Datasets:

jonfd

/

ICC

like 1

https://www.akureyri.is/is/frettir/skida-konur-odruvisi-en-karlar

Skíða konur öðruvísi en karlar? Einn þekktasti skíðakennari heims, Jeannie Thoren, heldur námskeið fyrir konur í Hlíðarfjalli nú um helgina. Hún var með námskeið þar í lok apríl árið 2002 og voru þátttakendur afar ánægðir. Jeannie Thoren hefur undanfarna áratugi aflað sér mikillar virðingar í skíðaheiminum fyrir rannsóknir sínar á líkamsbeitingu kvenna í skíðabrekkunum og hvernig konur geta tekið stórstígum framförum með einföldum og ódýrum breytingum á skíðabúnaði sínum. Námskeiðið sem Thoren heldur að þessu sinni stendur frá 16. - 18. apríl. Kenning Thoren gengur út á að líkamsbygging karla og kvenna er ólík og skíðabúnað þarf að laga að þeirri staðreynd. Hún hefur ferðast víða um heim, haldið fyrirlestra og námskeið, auk þess að þróa búnað sem hentar konum. Tímaritið Skiing hefur m.a. útnefnt hana sem einn af 25 áhrifamestu einstaklingum skíðaíþróttarinnar á síðustu 50 árum, sem segir meira en mörg orð. Jeannie Thoren var sjálf keppnismanneskja á skíðum á árum áður og komst að því að með tiltölulega litlum endurbótum á skíðaútbúnaðinum gat hún bætt tæknina og náð enn betri árangri. Jafnframt rann upp fyrir henni að fjölmargar aðrar konur áttu við svipuð vandamál að stríða í brekkunum og þar með fór boltinn að rúlla. Í upphafi var markmiðið því aðeins að bæta eigin tækni en niðurstaðan varð sú að kenningar Jeannie Thoren hafa valdið straumhvörfum í skíðaheiminum. Jannie Thoren segir hægt að nefna fjölmörg dæmi um konur sem ná fyrirtaks árangri í ýmsum íþróttagreinum en þegar kemur að skíðum virðast hlutirnir ekki ganga upp hjá þeim sama hversu mikið er reynt. Niðurstaða hennar er að veiki hlekkurinn í því að konur nái árangri á skíðum sé oftar en ekki sjálfur útbúnaðurinn sem notaður er. Hann þurfi að laga að líkmasbyggingu kvenna, sem sé öðruvísi en karla. Hún segir því fyllilega eðlilegt að konum finnst oft erfitt að fara eftir þeim "einföldu ráðum" sem þeim eru gefin til að ná betri árangri, svo sem að beygja sig betur í hnjánum en minna um mittið. Með stöðluðum búnaði sé einfaldlega hægara sagt en gert fyrir konur að fara eftir þessum annars ágætu ráðum. Mjög algengt vandamál hjá konum sé t.d. að þeim hætti til að falla aftur fyrirsig eða á mjöðmina, framendi skíðanna leitist við að fara í kross en að aftan leiti skíðin út á við án þess að við neitt verði ráðið. Fyrir þessu séu fullkomlega eðlilegar skýringar en úrbætur séu einfaldar. Skráning í síma 462 2280 eða hliðarfjall@hlidarfjall.is www.hlidarfjall.is

https://www.akureyri.is/is/frettir/umtalsverdur-sparnadur-vid-utsendingu-greidslusedla

Umtalsverður sparnaður við útsendingu greiðsluseðla Gutenberg ehf. hefur samið við Akureyrarbæ og orkufyrirtækið Norðurorku hf. á Akureyri um prentun og dreifingu á innheimtuseðlum, launaseðlum og öðrum föstum fjöldasendingum með svokölluðum ePósti. Með þessum samningi næst umtalsverð hagræðing og sparnaður hjá Akureyrarbær og Norðurorku. Eftir sem áður annast Akureyrarbær og Norðurorka álagningu og innheimtu, en nú verður það fyrirkomulag tekið upp að þessar upplýsingar verða sendar rafrænt til Gutenberg, sem prentar út viðkomandi upplýsingar með stafrænni tækni, áritar til viðtakenda og pakkar í umslög. Síðan er viðkomandi sendingum eða umslögum komið til viðtakenda með venjulegum pósti. Dan Jens Brynjarsson, Þorkell Pálsson og Sigurður J. Sigurðsson við undirritun samningsins. Dan Jens Brynjarsson, sviðsstjóri stjórnsýslusviðs Akureyrarbæjar, segir að þetta hafi í för með verulega vinnuhagræðingu og lækki umtalsvert sendingarkostnað. Í stað þess að senda út sérstaka greiðsluseðla vegna t.d. fasteignagjalda, leikskólagjalda, tónlistarskólagjalda o.fl. verða seðlar sameinaðir í eitt umslag til hvers viðtakanda. “Með því að setja greiðsluseðlana í eitt umslag sparast umtalsverðir fjármunir,” segir Dan Jens. Með samningi Gutenberg við Norðurorku er ætlunin að orkureikningar, sem Norðurorka hefur til þessa sent út til notenda, verði sendir út í sama umslagi og reikningar frá Akureyrarbæ. Þetta segir Sigurður J. Sigurðsson, fjármálastjóri Norðurorku, að spari fyrirtækinu umtalsverða fjármuni. Umrædd þjónusta, ePóstur, var áður þróuð hjá Offset, sem nú er hluti af Gutenberg ehf. Góð reynsla hefur fengist af þessari þjónustu, að sögn Þorkels Pálssonar hjá Gutenberg, og hafa sífellt fleiri fyrirtæki, sveitarfélög og stofnanir ákveðið að nýta sér hana og spara þannig verulega fjármuni. “Viðskiptavinir okkar eru sammála um að þessi þjónusta er að leiða til sparnaðar í prentkostnaði og jafnframt næst fram mikill vinnu- og tímasparnaður með þessu fyrirkomulagi,” segir Þorkell Pálsson.

https://www.akureyri.is/is/frettir/islenskir-haskolar-kynntir-a-akureyri

Íslenskir háskólar kynntir á Akureyri Næsta laugardag verður haldin í húsakynnum Háskólans á Akureyri sameiginleg kynning á námsframboði allra skóla á Háskólastigi á Íslandi. Háskólar landsins hafa um nokkurt skeið haft samvinnu um að kynna námsframboð á háskólastigi á Íslandi og hafa kynningar af þessu tagi verið haldnar árlega í byggingum Háskóla Íslands í Reykjavík. Undanfarið hafa skólarnir kynnt landsbyggðarfólki það sem þeir hafa upp á að bjóða. Nú er komið að Norðurlandi en þetta er í fyrsta skipti sem slík kynning er haldin hér á Akureyri. Kynningin verður í húsnæði Háskólans á Akureyri, Sólborg, laugardaginn 24. apríl og stendur frá kl. 13 til 16. Fulltrúar frá háskólunum sitja fyrir svörum um staðarnám og fjarnám. Einnig er hægt að fá upplýsingar um háskólanna á sameiginlegri heimasíðu þeirra, www.haskolar.is

https://www.akureyri.is/is/frettir/jafnrettisstefnan-i-oll-hus-a-morgun

Jafnréttisstefnan í öll hús á morgun Nýútgefinni jafnréttisstefnu Akureyrarbæjar verður dreift á öll heimili á Akureyri á morgun. Jafnréttisstefnan takmarkast við jafnrétti kynjanna líkt og fyrri áætlanir bæjarins í jafnréttismálum og tekur mið af lögum um jafna stöðu og jafnan rétt kvenna og karla nr. 96/2000. Ný jafnréttisstefna bæjarins er um margt ólík þeim fyrri að því leyti að ekki er eingöngu um viljayfirlýsingar að ræða heldur er kveðið á um verkefni sem vinna á að, ákveðnir aðilar gerðir ábyrgir og tímamörk sett. Er þessi háttur fyrst og fremst hafður á til þess að tryggja markvissa vinnu. Með stefnunni er verið að stíga skrefi lengra en áður með því að flétta jafnréttissjónarmið inn í ýmsa þætti í starfsemi bæjarins, sem leiða ætti til markvissara og öflugra jafnréttisstarfs og gefur Akureyrarbæ möguleika á að vera öðrum bæjarfélögum til fyrirmyndar á þessu sviði. Áætlunin tekur yfir stjórnkerfi bæjarins, stefnu gagnvart starfsmönnum og þjónustu. Í henni er auk þess að finna samvinnuverkefni með öðrum sveitarfélögum sem felur í sér gerð jafnréttisvogar og gerir samanburð á stöðu sveitarfélaga í jafnréttismálum mögulegan. Gera má ráð fyrir að á gildistíma áætlunarinnar skapist mikilvæg reynsla og þekking í vinnu að jafnrétti kynjanna í hinum ýmsu deildum bæjarins sem gerir allt jafnréttisstarf að eðlilegum þætti í almennri starfsemi. Jafnréttisstefnan er unnin í svipuðum anda og fjölskyldustefna bæjarins og er henni ætlað í styðja þá ímynd að á Akureyri sé að finna öll lífsins gæði. Verkefni í stefnunni sem eru lögbundin skv. jafnréttislögum: Hlutfall kynjanna í nefndum, ráðum og stjórnum. Kyngreind tölfræði í hagskýrslugerð. Starfsauglýsingar höfði til beggja kynja. Ráðningar í stöður séu í samræmi við jafnréttislög. Laun og kjör séu í samræmi við ákvæði jafnréttislaga. Starfsfólki gert kleift að samræma starf og einkalíf. Kynferðisleg áreitni fordæmd og unnin aðgerðaáætlun. Verkefni í stefnunni sem ekki eru lögbundin skv. jafnréttislögum: Kynja- og jafnréttissjónarmið fléttuð inn í starfsáætlanir deilda og nefnda. Þróun gátlista sem tækis til að gæta að kynja- og jafnréttissjónarmiðum við ákvarðanatöku. Stefna leik- og grunnskóla í jafnréttismálum könnuð ásamt fyrirkomulagi jafnréttisfræðslu. Könnuð mismunandi þörf kvenna og karla af erlendum uppruna fyrir þjónustu og stuðning sem snertir jafnrétti kynjanna. Menningarstofnanir bæjarins kanni notkun kynjanna á þjónustu. Horft verði til kynja- og jafnréttissjónarmiða við úthlutun starfslauna listamanna. Gerð úttekt á framboði og nýtingu stúlkna og drengja á tómstundastarfi í félagsmiðstöðvum. Notkun íþróttamannvirkja bæjarins og úthlutun æfingatíma könnuð m.t.t. kyns og aldurs. Brottfall unglinga einnig kannað. Tilraunaverkefni með samþættingu kynja- og jafnréttissjónarmiða verði unnið á tækni- og umhverfissviði. Leiðakerfi og þjónusta SVA skoðuð m.t.t. þarfa kvenna og karla, aldursskipt. Mánaðarlegar kannanir sem gerðar eru innihaldi einnig kyngreindar upplýsingar.

https://www.akureyri.is/is/frettir/andresar-andar-leikarnir-2004

Andrésar Andar leikarnir 2004 Andrésar Andar leikarnir á skíðum verða haldnir í Hlíðarfjalli um helgina en setningarathöfn fer fram á miðvikudag, síðasta vetrardag. Aflýsa varð þessu skemmtilega skíðamóti í fyrra og útlitið í ár var ekki bjart núna í byrjun apríl. En úr hefur ræst með dágóðri snjókomu og eru aðstæður góðar í Hlíðarfjalli. Framkvæmdanefnd Andrésar Andar leikanna sendi fyrir skemmstu frá sér bréf til þeirra félaga sem taka þátt í mótinu og þar segir meðal annars um setningarathöfnina: "Setningarathöfn Andrésar Andar leikanna verður í Íþróttahöllinni kl. 20.30 miðvikudaginn 21. apríl nk. Þátttakendur ganga frá KA-heimilinu að Höllinni, hvert lið undir nafni, fyrir göngunni fer fánaborg. Til þess að gangan komist af stað á réttum tíma, þ.e. kl. 20.00, þurfa öll liðin að vera tilbúin, hvert við sitt nafnspjald, kl. 19.45."

https://www.akureyri.is/is/frettir/vortonleikar-2004

Vortónleikar 2004 Árlegir vortónleikar Karlakórs Akureyrar Geysis verða haldnir miðvikudaginn 21. apríl og föstudaginn 23. apríl í Glerárkirkju. Dagskráin er glæsileg og fjölbreytt að vanda, m.a. verða fluttar þekktar íslenskar söngperlur og lög úr söngleikjum. Hljómsveit leikur undir í hluta dagskrárinnar undir stjórn Snorra Guðvarðssonar kórfélaga. Einsöngvarar eru úr röðum kórmanna og eru það þeir Ari Jóhann Sigurðsson tenór og Jóhannes Gíslason bassi. Söngstjóri er Erla Þórólfsdóttir og píanóleikari er Dórótea Dagný Tómasdóttir. Tónleikarnir hefjast kl. 20.30 báða dagana. Ljósmynd: Myndrún/Rúnar Þór.

https://www.akureyri.is/is/frettir/opid-hus-i-skjaldarvik

Opið hús í Skjaldarvík Nú er komið að því að fyrstu íbúarnir flytji í nýuppgerða hjúkrunarheimilið í Skjaldarvík og í síðustu viku var Akureyringum og nærsveitungum gefinn kostur á að skoða breytingar sem gerðar hafa verið á húsnæðinu. Sá hængur var á sýningu húsnæðisins að seinkun var á sendingu húsgagna þannig að gestir gátu ekki séð húsnæðið "með öllu" eins og ætlunin hafði verið. Ekki fór það þó fyrir brjóstið á gestunum og er skemmst frá því að segja að margir voru áhugasamir og komu um 300 manns og þáðu kaffi og meðlæti. Menn voru einróma um að mjög vel hafi tekist til með breytingarnar og að vinnubrögð iðnaðarmanna væru til fyrirmyndar. Auðheyrt var á gestum að þeim þykir vænt um þennan fallega stað og lýstu menn mikilli ánægju með tilkomu þessa nýja hjúkrunarheimilis. Húsgögn eru nú komin og starfsfólkið hefur tekið til starfa. Íbúar munu flytja inn næstu daga og verður kappkostað að gera aðstæður eins heimilislegar og notalegar og kostur er.

https://www.akureyri.is/is/frettir/gudbergur-i-gilinu

Guðbergur í Gilinu Rithöfundurinn Guðbergur Bergsson, sem nýlega hlaut Norrænu bókmenntaverðlaunin, fjallar um skáldsöguna Don Kíkóta eftir Cervantes kl. 21 annað kvöld, sumardaginn fyrsta, í Deiglunni. Guðbergur hefur sjálfur þýtt þetta mikla bókmenntaverk og verður forvitnilegt að heyra hann tala um söguna. Þau leiðu mistök urðu í Dagskránni þessa vikuna að birt var auglýsing með rangri dagsetningu en það er leiðrétt hér með um leið og við birtum rétta auglýsingu og skorum á fólk að mæta í Deigluna.

https://www.akureyri.is/is/frettir/dvalarheimilid-hlid-faer-nyjan-bil

Dvalarheimilið Hlíð fær nýjan bíl Dvalarheimilið Hlíð fékk á dögunum afhentan nýjan bíl af sams konar gerð og heimilið hefur haft síðustu árin og hefur reynst mjög vel. Um er að ræða spánnýjan bíl af gerðinni Toyota Hiace. Bíllinn er með sætum fyrir 8 farþega og fyrir tvo hjólastóla að auki. Öll sætin eru með 3ja punkta öryggisbelti og er bíllinn búinn mun meiri þægindum fyrir farþega og bílstjóra en sá fyrri. Á myndinni hér að ofan afhendir Valdemar Valsson, sölustjóri Toyota á Akureyri, Sveinmari Gunnþórssyni, bílstjóra hjá Dvalarheimilinu Hlíð, lyklana að bílnum en að neðan gefur að líta mynd sem tekin var þegar gengið var frá kaupunum. Á henni eru frá vinstri Valdemar Valsson, Brit Bieltvedt, framkvæmdastjóri Öldrunarstofnunar Akureyrarbæjar, og Árni Þór Freysteinsson, innkaupastjóri Akureyrarbæjar.

https://www.akureyri.is/is/frettir/liflegt-a-sumardaginn-fyrsta

Líflegt á sumardaginn fyrsta Akureyringar fagna sumardeginum fyrsta með líflegum hætti og ættu allir að finna eitthvað við sitt hæfi. Bærinn lifnar við á tónleikum, myndlistarsýningum og öðrum uppákomum þar sem sumarkomunni er fagnað. Hér að neðan er vakin athygli á nokkrum dagskrárliðum í blómlegu bæjarlífi. Nú stendur yfir málverkasýning Valgarðs Stefánssonar í Ketilhúsinu. Á sýningunni eru um 60 verk unnin með blandaðri tækni. Valgarður hefur í nokkur ár kannað óþrjótandi möguleika stafrænnar myndvinnslu og notar óhikað ýmiss myndvinnsluforrit í bland við frjálsa myndsköpun. Valgarður hélt sína fyrstu málverkasýningu á Akureyri árið 1972 og hefur síðan haldið yfir 10 einkasýningar m.a. í Finnlandi, hann hefur einnig tekið þátt í mörgum samsýningum. Valgarður hefur einnig fengist við annarsskonar sköpun, m.a. skrifað skáldsögu og leikrit, verið pistlahöfundur og starfað við þáttagerð fyrir útvarp. Sýningin er opin alla daga frá kl. 13 til 17 nema 24. og 26. apríl. Danska myndlistakonan Heidrun Sörensen sem dvalið hefur í gestavinnustofu Gilfélagsins undanfarna tvo mánuði opnar myndlistasýningu í Deiglunni kl. 14 á sumardaginn fyrsta. Á sýningunni eru verk sem hún hefur unnið á meðan á dvöl hennar hefur staðið á Íslandi og eru byggðar á tilfinningum listamannsins fyrir náttúru landsins. Einnig sýnir hún myndverk frá Danmörku sem hún kallar "Hundedage - Dogdays" eða hundadaga, sem er lýsing listamannsins á þeirri skelfilegu lifsreynslu að vera bitinn af grimmum hundi. Í kvöld kl. 20.30, miðvikudagskvöld, verður Heidrun með erindi um verk sín en hún málar og vinnur í leir. Allir velkomnir, aðgangur ókeypis. Minjasafnið á Akureyri efnir til dagskrár á sumardaginn fyrsta kl. 16-18. Sumardagurinn fyrsti var áður fyrr meðal helstu hátíðisdaga ársins. Fyrstu öruggu heimildir á prenti um sumarglaðning hér á landi er að finna í Ferðabók Eggerts og Bjarna frá árunum 1752-1757. Þar segir: "Á sumardaginn fyrsta, sem er fimmtudagur á milli 18. og 25. apríl, gefur hver heimilisfaðir fólki sínu eitthvert góðgæti af forða síðasta árs, t.d. reykta bringukolla, rikling, rafabelti og nýtt smér." Dagskráin í Minjasafninu er blanda af fróðleik og skemmtun. Gluggað verður í bókina Sumargjöf handa börnum sem út kom í Leirárgörðum árið 1795 á vegum Landsuppfræðingarfélagsins. Þar segir m.a. frá börnum sem vilja ekki borða allan mat, og börnum sem depla augunum í óhófi. Sýndar verða dæmigerðar sumargjafir, og börnum boðið að reyna leiki að gömlum sið. Sungin verða vorleg lög við orgelundirleik, og vinafélag Minjasafnsins býður upp á lummur og kakó. Dagskráin er öllum opin. Árleg vorkoma menningarmálanefndar Akureyrarbæjar verður í Amtsbókasafninu á sumardaginn fyrsta kl. 17. Tilkynnt verður um starfslaun listamanna og viðurkenningar veittar. Klukkan 20 halda Guðrún Birgisdóttir, flautuleikari, og Pétur Jónasson, gítarleikari, tónleika í Ketilhúsinu og bera tónleikarnir yfirskriftina "Vorvindar glaðir". Á efnisskránni verða falleg og aðgengileg lög fyrir flautu og gítar eftir íslensk og erlend tónskáld, flest samleiksverk en einnig nokkur einleiksverk. Hér má m.a. heyra og sjá nýja hlið á nokkrum af helstu tónskáldum íslendinga í dag - ómþýðar laglínur og hljóma úr leikhústónlist, fornum dönsum, balletttónlist og barnalögum sem falla sérlega vel að þessum tveimur hljóðfærum. Dagskráin verður auk þess krydduð með verkum eftir frönsk og spænsk tónskáld, en þessi tvö lönd eru einmitt oft talin heimalönd flautunnar og gítarsins. Efnisskrá áþekk þessari var frumflutt við góðar undirtektir af þeim Guðrúnu og Pétri á tónlistarhátíðinni Við Djúpiðá Ísafirði og í Bolungarvík fyrr á þessu ári. Aðgangseyrir er krónur 1200, en ókeypis fyrir nemendur Tónlistarskólans á Akureyri.

https://www.akureyri.is/is/frettir/vinsaell-haskoli

Vinsæll háskóli Á fundi háskólaráðs Háskólans á Akureyri var fyrir skemmstu samþykkt með þremur atkvæðum gegn einu að setja reglur um takmörkun á fjölda nemenda við innritun í skólann. Þetta er í fyrsta sinn sem slíkar reglur eru settar fyrir allar deildir Háskólans en áður hefur verið beitt fjöldatakmörkunum í heilbrigðisdeild. Reglurnar gera ráð fyrir að heildarfjöldi innritaðra nýnema verði 590 á haustmisseri 2004 en á haustmisseri 2003 voru innritaðir ríflega 760 nýnemar. Alls verða í haust teknir 75 nýnemar í auðlindadeild, 120 í félagsvísinda- og lagadeild, 140 í grunnám kennaradeildar og 60 í framhaldsnám í deildinni, 70 í rekstrar- og viðskiptadeild, 35 í upplýsingatæknideild og 90 samtals í heilbrigðisdeild. Tekið skal fram að á fyrsta ári í heilbrigðisdeild fara fram samkeppnispróf í lok haustmisseris 2004. Eftir þau munu aðeins 36 nemendur halda áfram námi í hjúkrunarfræði og 18 í iðjuþjálfun. Áætlanir gera ráð fyrir að um 1482 nemendur stundi nám á árinu 2004 en þeir voru 1175 á árinu 2003. Ástæður fyrir því að þessar reglur um takmörkun á fjölda nemenda eru settar eru vaxandi aðsókn að námi í Háskólanum undanfarin ár og að fjárveitingar til Háskólans útiloka að fleiri nemendur verði innritaðir. Nánar á www.unak.is

https://www.akureyri.is/is/frettir/plastidjan-bjarg-idjulundur-faer-nyja-plastsprautuvel

Plastiðjan Bjarg-Iðjulundur fær nýja plastsprautuvél Síðasta vetrardag kom ný plastsprautuvél í hús hjá Plastiðjunni Bjargi-Iðjulundi. Vélin er af gerðinni Engel eins og vél sem keypt var fyrir ári síðan. Þessi vél er öllu minni, aðeins 45 tonna steypuþrýstingur en hin er með 110 tonna þrýstingi. Nýja vélin nýtist vel til að steypa minni plasthluti og hægt er að ná orkusparnaði og meiri nákvæmni með því að hafa vélina af hæfilegri stærð fyrir þá framleiðslu sem í gangi er hverju sinni. Með þessu er vélakostur til plaststeypu orðinn góður á PBI, þar sem búið er að endurnýja báðar eldri vélarnar sem voru frá árunum 1968 og 1980.

https://www.akureyri.is/is/frettir/sveinsstykki-arnars-jonssonar

Sveinsstykki Arnars Jónssonar Sveinsstykki eftir Þorvald Þorsteinsson verður sýnt í Samkomuhúsinu á laugardags- og sunnudagskvöld. Arnar Jónsson þykir fara á kostum í þessum einleik sem var skrifaður sérstaklega í tilefni 40 ára leikafmælis hans. Sýningin hefur hlotið einróma lof í Reykjavík og er ekki við öðru að búast en Akureyringar taki Arnari vel enda er hann Akureyringum að góðu kunnur og var meðal fyrstu fastráðnu leikara félagsins. Í Samkomuhúsinu er Arnar á heimavelli! Sýningarnar hefjast klukkan 20. Síminn í miðasölu Samkomuhússins er 462 1400.

https://www.akureyri.is/is/frettir/starfslaun-listamanna-2

Starfslaun listamanna Tilkynnt hefur verið hvaða listamenn hljóta starfslaun listamanna á Akureyri starfsárið 2004-2005. Það eru eru listakonurnar Sveinbjörg Hallgrímsdóttir og Arna Valsdóttir sem hlutu heiðurinn að þessu sinni, Sveinbjörg til 9 mánaða og Arna til 3 mánaða. Tilkynnt var um valið á Vorkomu menningarmálanefndar sem haldin var á Amstbókasafninu í gær, sumardaginn fyrsta. Sveinbjörg Hallgrímsdóttir, Kristján Þór Júlíusson bæjarstjóri og Arna Valsdóttir. (Ljósm: Pedromyndir) Sveinbjörg hefur frá árinu 1992 unnið samfleytt að list sinni og rekið eigin vinnustofu. Hún stofnaði Gallerí Svartfugl á Akureyri, sem bæði er vinnustofa og sýningarsalur árið 1997 og hefur starfrækt galleríið síðan, ýmist ein eða í samtarfi við aðra. Hún hefur starfað sem myndlistarkennari í mörg ár og hin síðustu í Verkmenntaskólanum á Akureyri. Sveinbjörg er grafíklistakona og nýtir sér ólík form þeirrar tækni. Hún hefur haldið fjölda sýninga bæði hérlendis og erlendis. Fram undan hjá Sveinbjörgu er einkasýning á höfuðborgarsvæðinu, hún vinnur að tveimur sýningum í Danmörku og í athugun er samsýning á Grænlandi á næsta ári. Um þessar mundir má sjá verk hennar á sýningu í kaffihúsinu Bláu könnunni á Akureyri og raunar einnig í Almannaki Þroskahjálpar fyrir árið 2004. Arna Valsdóttir hefur frá árinu 1999 tekið öflugan þátt í menningarlífi Akureyrar, tekið þátt í fjölmörgum sýningum, haldið fyrirlestra og erindi og staðið fyrir því sem hún hefur kosið að kalla listvísindasmiðjur. Upp á síðkastið hefur hún vakið athygli fyrir Ævintýradansleikhús barna hér á Akureyri, það er verkefni sem hún hefur staðið fyrir ásamt Önnu Richardsdóttur dansara. Arna hefur sérhæft sig í samþættingu listgreina og hefur aflað sér mikillar reynslu og þekkingar á því sviði sérstaklega í samstarfi við börn. Á Vorkomunni var einnig tilkynnt um heiðursviðurkenningar Menningarsjóðs Akureyrar og Húsverndarsjóðs Akureyar. Það voru þau Haraldur Sigurðsson og Kristjana N. Jónsdóttir sem hlutu viðurkenningu Menningarsjóðs fyrir ómetanlegt framlag til menningarmála í bænum. Viðurkenningu Húsverndarsjóðs hlutu Kristján Magnússon og Snjólaug Brjánsdóttir fyrir viðhald og endurbætur á húseigninni Oddeyrargötu 17.

https://www.akureyri.is/is/frettir/nyr-samningur-akureyrarbaejar-og-la

Nýr samningur Akureyrarbæjar og LA Í gær, sumardaginn fyrsta, var undirritaður samningur Akureyrarbæjar og Leikfélags Akureyrar (LA) um stuðning við rekstur atvinnuleikhúss næstu þrjú árin. Samningurinn byggður á samningi bæjarins við menntamálaráðuneytið um stuðning ríkisins við menningarmál á Akureyri. Í samningnum við LA er kveðið á um að Akureyrarbær veiti árlega 80 milljónum króna til reksturs félagsins. Að auki er gert ráð fyrir að við framlagið bætist 5 milljónir á árinu 2005 og 10 milljónir á árinu 2006 að því tilskyldu að áætlanir félagsins um verkefni og hallalausan rekstur gangi eftir. Atvinnuleikhúsið mun sviðsetja að lágmarki 4 leikverk á ári og þá er kveðið á um að lögð verði sérstök áhersla á lifandi samstarf við börn og grunnskólanna á Akureyri. Það voru Kristján Þór Júlíusson bæjarstjóri og Saga Jónsdóttir formaður LA sem undirrituðu samningin á Vorkomu menningarmálanefndar sem haldin var á Amtsbókasafninu í gær.

https://www.akureyri.is/is/frettir/bonus-styrkir-haefingarstodina-og-kristnesspitala

Bónus styrkir Hæfingarstöðina og Kristnesspítala Fyrirtækið Bónus fagnaði 15 ára afmæli á dögunum og gaf af því tilefni 16 aðilum eina milljón króna hverjum. Meðal þeirra sem hlutu styrki frá Bónus voru Hæfingarstöðin á Akureyri og Kristnesspítali í Eyjafjarðarsveit. Styrkirnir voru afhentir við hátíðlega athöfn á Hótel Nordica í Reykjavík á þriðjudag og við það tækifæri sagði Jóhannes Jónsson í Bónus um Hæfingarstöðina: "Hæfingarstöðin á Akureyri er fyrir fullorðið fatlað fólk og hefur starfsemin það markmið að draga úr áhrifum fötlunarinnar og auka færni hins fatlaða til þátttöku í daglegu lífi. Til þess að svo megi verða þarf tæki og tól til stuðnings. Hæfingarstöðina vantar t.d. reiðhjól sem sérstaklega eru útbúin fyrir fatlaða. Slík hjól eru lág, þriggja eða fjögurra hjóla, með tvö stig og tvö stýri. Bónus færir Hæfingarstöðinni á Akureyri eina milljón króna til kaupa á slíku hjóli, þjálfunartölvu og forritum og öðrum þeim búnaði sem stöðina vanhagar um." Það voru Margrét Ríkarðsdóttir, forstöðuþroskaþjálfi á Hæfingarstöðinni, og Hildur Gísladóttir, deildarlæknir á öldrunarlækningadeild Kristnesspítala, sem veittu styrkjunum viðtöku.

https://www.akureyri.is/is/frettir/dagur-umhverfisins-a-akureyri

Dagur umhverfisins á Akureyri Dagur umhverfisins er á sunnudag og dagskrá af því tilefni er þéttskipuð hér á Akureyri. Dagurinn er fæðingardagur Sveins Pálssonar, fyrsta íslenska náttúrufræðingsins, og þess manns sem einna fyrstur hvatti til aðgerða gegn skógareyðingu á Íslandi og orðaði fyrst á íslensku þá hugsun sem nú kallast sjálfbær þróun. Um helgina verða sérfræðingar um flokkun og endurvinnslu á Glerártorgi og gefa góð ráð. Kl. 13-16 á sunnudaginn verða þar líka sérfræðingar í vorverkum garðeigenda. Hvað er gert við dagblöðin? Hvað er gert við fernurnar? Hvað er gert við gosflöskurnar? Hvað er gert við rafhlöðurnar? Hvað er gert við garðaúrganginn? Í framtíðinni munu allir flokka úrgang, nánast allt verður endurunnið og lítið urðað. Það er allra hagur. Kl. 13-16 verður opið hús í ræktunarstöðinni fyrir ofan Gróðrarstöðina við Krókeyri. Þar eru m.a. ræktuð sumarblóm bæjarins. Hægt verður að fræðast um heimajarðgerð á staðnum. Beygt er inn á Krókeyri og farið eftir þeirri götu suður fyrir gömlu Gróðrarstöðina. Opið hús verður í gróðurhúsinu í Lystigarðinum frá kl. 13-16. Þar er margt fróðlegt að sjá. Gengið er inn að sunnanverðu, frá bílastæðinu við FSA. Loks er þess að geta að kl. 16 verður farið í stutta gönguferð með leiðsögn um neðsta hluta Glerárgils. Á eftir útskýrir jarðfræðingur "rauða millilagið" við Borgarbrautina. Það talið vera 9-10 milljón ára gamalt. Gangan byrjar á bílastæði Glerárskóla og tekur um klukkustund.

https://www.akureyri.is/is/frettir/vanadis-volva-og-valkyrja

Vanadís, völva og valkyrja Á félagsvísindatorgi Háskólans á Akureyri á morgun flytur Valgerður H. Bjarnadóttir erindi sem hún kallar "Vanadís, völva og valkyrja - fornar birtingarmyndir gyðjunnar, endurspeglaðar úr minni íslenskrar konu". Fyrirlesturinn hefst kl. 16.30 í húsnæði Háskólans að Þingvallastræti 23, stofu 14. Sögurnar og goðsagnirnar sem við þekkju úr íslenskum fornritum eru byggðar á minni þeirra sem skráðu þær. Og þær segja fleiri en eina sögu. Hingað til hafa það fyrst og fremst verið kristnir karlar sem hafa skráð og túlkað þessi fornu fræði fyrir okkur hin. Í erindi sínu á Félagsvísindatorgi ætlar Valgerður H. Bjarnadóttir að fjalla um kenningar um minni um forna menningu þar sem Gyðjan situr í miðju hringrásar lífsins, þar sem jafnvægi ríkir milli konu, karls og náttúru og þar sem stríð er óþekkt. Hún fjallar um leit sína að þráðum þessarar menningar í frásögnum af Vönum í fornbókmenntum okkar en einnig í tungu okkar og sögu. Valgerður mun gera grein fyrir afrakstri rannsókna sinna og hugsanlegri þýðingu þess sem hún hefur orðið vísari fyrir nútímann. Valgerður lauk félagsráðgjafanámi frá Sosialhögskolen Bærum í Noregi 1980. 1996 lauk hún BA í heildrænum fræðum (Integral Studies) frá California Institute of Integral Studies í San Francisco og 2001 MA í femínískri trúarheimspeki frá sama skóla. Í námi sínu lagði Valgerður sérstaka áherslu á að leita að þráðum úr Vanamenningunni í fornbókmenntum okkar, MA ritgerð hennar nefnist "The Saga of Vanadís, Völva and Valkyrja - Images of the Divine from the Memory of an Islandic Woman". Hún hefur um áratuga skeið starfað að málefnum kvenna, jafnrétti kynjanna og lífsleikni fullorðinna á ýmsum vettvangi hérlendis og erlendis. Valgerður hefur verið virk í kvennahreyfingunni og stjórnmálum, og hefur tvívegis setið í bæjarstjórn Akureyrar, fyrst fyrir Kvennaframboðið og nú fyrir Vinstrihreyfinguna grænt framboð.

https://www.akureyri.is/is/frettir/althjodlegt-mot-i-curling-a-akureyri

Alþjóðlegt mót í curling á Akureyri Á föstudag og laugardag fer fram í Skautahöllinni á Akureyri fyrsta alþjóðlega mótið í curling (krullu) sem haldið hefur verið á Íslandi. Tíu lið taka þátt í mótinu, eitt frá Gimli í Kanada, eitt frá Helsingborg í Svíþjóð, eitt úr Reykjavík en sjö lið eru frá Akureyri. Liðunum tíu hefur verið skipt í tvo riðla og munu sigurliðin úr riðlunum leika til úrslita um sigur í mótinu. Fyrstu þrjár umferðirnar í riðlunum verða leiknar á föstudag (kl. 10, 13 og 15) og síðan tvær á laugardag (kl. 9 og 11). Leikið verður til úrslita um 3.-10. sæti á laugardag kl. 13.30 en úrslitaleikur mótsins hefst kl. 15.30 á laugardag. Það er Curlingdeild Skautafélags Akureyrar sem stendur fyrir mótinu og hafa Akureyringar lagt á sig mikla vinnu að undanförnu við undirbúning þess því endurnýja og lagfæra hefur þurft ýmsan búnað og kaupa áhöld og tæki. Við það hefur deildin notið stuðnings Vetraríþróttamiðstöðvar Íslands og Íþrótta- og tómstundaráðs Akureyrar en jafnframt hefur fjöldi fyrirtækja lagt deildinni lið til þess að gera mótshaldið mögulegt. Síðast en ekki síst hefur mikil vinna verið lögð í að gera gott curling-svell úr svellinu í Skautahöllinni á Akureyri því í þeirri nákvæmnisíþrótt sem curling er þarf ísinn að vera spegilsléttur og jafn en við vinnslu á svellinu fyrir listhlaup og íshokkí er ekki þörf á sömu nákvæmni þannig að slíkt svell hentar að jafnaði ekki mjög vel fyrir curling. Nánari upplýsingar um mótið og curling-íþróttina er að finna á vef deildarinnar, www.curling.is, en þar verður meðal annars hægt að nálgast fréttir af framgangi mála í mótinu, úrslit einstakra leikja og fleira tengt mótshaldinu.

https://www.akureyri.is/is/frettir/allt-um-efta-domstolinn

Allt um EFTA-dómstólinn Á síðasta lögfræðitorgi vetrarins, kl. 16 á miðvikudag, flytja erindi Carl Baudenbacher, forseti EFTA-dómstólsins, og Þorgeir Örlygsson, dómari við sama dómstól. Við gerð samningsins um hið Evrópska efnahagssvæði var lögð rík áhersla á einsleitni löggjafar á öllu svæðinu. Það hefur komið í hlut EFTA-dómstólsins að tryggja þetta grundvallaratriði samningsins. Á starfstíma sínum hefur dómstóllinn með samræmdri dómaframkvæmd skapað ýmis þýðingarmikil fordæmi á sviði EES réttar. Í erindi sínu á Lögfræðitorgi mun Carl Baudenbacher, forseti EFTA-dómstólsins ræða um nokkur helstu mál sem dómstóllinn hefur fengið til úrskurðar svo sem áfengiseinkasölu ríkisins, sjónvarp án landamæra, löggjöf um samhliða innflutning á vöru, vinnulöggjöf og samkeppnislög að meðtöldum lögum um ríkisstyrki. Baudenbacher mun gera sérstaklega grein fyrir grundvallaratriðum varðandi skaðabótaábyrgð ríkja og mannréttindi. Að endingu mun hann ræða lögfræðileg skoðanaskipti EFTA-dómstólsins og ESB-dómstólsins. Í seinna erindinu mun Þorgeir Örlygsson, dómari við EFTA-dómstólinn, lýsa málum fyrir dómstólnum sem gagngert varða Ísland, ágreiningsefnum og niðurstöðum málanna. Þorgeir lýsir því hvernig Ísland, þ.e. eftir atvikum íslenskir dómstólar, Alþingi og íslensk stjórnvöld hafa brugðist við dómum EFTA dómstólsins. Í fyrsta lagi hvernig íslenskir dómstólar hafa lagt úrlausnir EFTA dómstólsins til grundvallar í málum, þar sem þeir hafa leitað ráðgefandi álits EFTA dómstólsins. Í öðru lagi, hvernig löggjafinn hefur brugðist við úrlausnum EFTA dómstólsins með lagasetningu, þ.e. breytt íslenskum lögum til samræmis við úrlausn EFTA dómstólsins. Í þriðja lagi, hvernig úrlausnir EFTA dómstólsins hafa kallað á breytta framkvæmd af hálfu íslenskra stjórnvalda. Carl Baudenbacher hefur verið dómari við EFTA-dómstólinn frá árinu 1995 og forseti dómstólsins frá árinu 2003. Hann lauk lögfræðiprófi frá Háskólanum í Bern, Sviss, 1971 og doktorsgráðu árið 1978. Doktorsgráðu til kennsluréttinda (Habilitation) við Háskólann í Zurich. Aðstoðarprófessor við Háskólann í Bern 1972-78. Við Háskólann í Zurich 1978-82. Baudenbacher var dómstjóri við héraðsdómstólinn í Bulach 1982-84. Hann var gestaprófessor við ýmsa þýska háskóla 1984-86. Forseti lagastofnunar Háskólans í St. Gallen 1987. Framkvæmdastjóri Evrópustofnunar St. Gallen háskólans 1990. Gestaprófessor við Háskólan í Genf 1989/90. Gestaprófessor við Háskólann í Texas 1993. Baudenbacher var ráðgjafi stjórnvalda í Lichtenstein í Evrópumálum 1990-94. Þorgeir Örlygsson varð dómari við EFTA-dómstólinn árið 2003. Cand. jur. 1978. Meistaragráðu frá Harvardháskóla í Bandaríkjunum 1980. Fulltrúi hjá yfirborgardómaranum í Reykjavík 1978-82. Aðstoðarmaður hæstaréttardómara 1982-84. Skipaður dósent við lagadeild Háskóla Íslands 1984-86. Skipaður borgardómari í Reykjavík 1986-87. Settur prófessor við lagadeild HÍ 1987-99. Forseti lagadeildar HÍ 1995-97. Þorgeir var vara-rektor Háskóla Íslands 1995-97. Ráðuneytisstjóri í iðnaðar- og viðskiptaráðuneytinu 1999-2002. Formaður tölvunefndar 1986-1999. Fyrirlestrar Baudenbachers og Þorgeirs hefjast kl. 16 á miðvikudag og er lögfræðitorgið að þessu sinni haldið í stofu 201 í húsnæði Háskólans á Akureyri að Sólborg. Allir eru velkomnir.

https://www.akureyri.is/is/frettir/kea-og-vaxtarsamningurinn

KEA og vaxtarsamningurinn Kaupfélag Eyfirðinga svf. efnir til málþings undir yfirskriftinni "Vaxtarsamningur fyrir Eyjafjarðarsvæðið - aðild KEA að nánari úrvinnslu og aðgerðum" í Safnaðarheimili Akureyrarkirkju miðvikudaginn 28. apríl kl. 18 til 20. Framsöguerindi á fundinum flytur Valgerður Sverrisdóttir, iðnaðar- og viðskiptaráðherra. Að því loknu verða pallborðsumræður en þátttakendur í þeim auk ráðherra eru: Halldór Jónsson, forstjóri FSA, Sigrún Björk Jakobsdóttir, bæjarfulltrúi á Akureyri, Helgi Jóhannesson, framkvæmdastjóri Norðurmjólkur og stjórnarformaður Matvælaseturs HA, Þorsteinn Gunnarsson, rektor HA, og Benedikt Sigurðsson, formaður stjórnar KEA. Samantekt í lok pallborðs: Andri Teitsson, framkvæmdastjóri KEA. Stjórnandi pallborðsumræðna: Birgir Guðmundsson, blaðamaður og aðjúnkt við Háskólann á Akureyri. Fundurinn er öllum opinn og er fólk hvatt til þess að fylgjast með og taka þátt í áhugaverðum umræðum.

https://www.akureyri.is/is/frettir/27-tilbod-i-nyja-slokkvibifreid

27 tilboð í nýja slökkvibifreið Í morgun voru opnuð tilboð í nýja slökkvibifreið fyrir Slökkvilið Akureyrar. Tilboð bárust frá þremur aðilum, þ.e. Ólafi Gíslasyni og Co í Reykjavík, MT bílum ehf Ólafsfirði og S.U.T bílum Selfossi. Alls bárust 27 tilboð í slökkvibifreiðina frá þessum fyrirtækjum og því verður nóg að gera hjá þeim sem yfir tilboðin fara á næstunni. Gengið verður frá samningum við einn bjóðandann innan sex vikna sem er gildistími tilboðanna. Starfsmenn Akureyrarbæjar og fulltrúar bjóðenda fylgdust spenntir með þegar tilboð voru opnuð.

https://www.akureyri.is/is/frettir/kea-vill-leggja-fram-150-200-milljonir-arlega

KEA vill leggja fram 150-200 milljónir árlega Á fundi stjórnar Kaupfélags Eyfirðinga svf. í gær, þriðjudaginn 27. apríl, var gerð samþykkt þar sem lýst er vilja til þess að félagið leggi fram 150-200 milljónir króna árlega næstu fjögur til fjárfestinga og stuðningsverkefna sem skiptast milli þeirra vaxtarkjarna sem skilgreindir eru í tillögum nefndar um Byggðaáætlun fyrir Eyjafjörð sem kynntar voru fyrir stuttu. Á stjórnarfundinum í gær var gerð eftirfarandi samþykkt: Viljayfirlýsing Kaupfélag Eyfirðinga hefur markað þá stefnu að nýta beri fjármuni félagsins til að rækta byggðafestu á félagssvæðinu, taka þátt í fjárfestingum og nýsköpun og margvíslegum stuðningsverkefnum á sviði mennta og menningar. Þannig telur félagið að það leggi af mörkum til að auka lífsgæði og fjölga tækifærum fyrir félagsmenn og skapa með því hvata til að fólk kjósi að búa og starfa á félagssvæði KEA. Stjórn Kaupfélags Eyfirðinga fagnar þeirri tillögugerð sem kemur fram í skýrslu nefndar um Byggðaáætlun fyrir Eyjafjörð. Sérstaklega ber að fagna því að áherslum er þar beint að afmörkuðum vaxtarkjörnum – sem gera ráð fyrir víðtæku samstarfi fyrirtækja og samtaka, sveitarfélaga og ríkisvaldsins og stofnana þess. Slíkt þríhliða samstarf stjórnvalda, fyrirtækja og sveitarfélaga þarf á því að halda að Háskólinn á Akureyri verði virkur farvegur til að draga að og skapa þá þekkingu sem þarf að leggja til grundvallar jákvæðri framþróun atvinnulífs og mennta. Stjórn Kaupfélags Eyfirðinga lýsir vilja til þess að félagið leggi fram 150-200 milljónir árlega næstu fjögur ár til fjárfestinga og stuðningsverkefna sem skiptast milli þeirra vaxtarkjarna sem skilgreindir eru í tillögum nefndarinnar. Auk þess lýsir stjórnin vilja til þess að KEA leggi fram 10 milljónir á ári 2004-2007 til þess að koma á framfæri og halda utan um þróun Vaxtarsamningsins í samræmi við tillögur nefndarinnar. Skilyrði þessarra framlaga eru eftirfarandi: Að samkomulag verði milli aðila um sameiginlegan undirbúning og útfærslu á meginatriðum þeirra vaxtarkjarna sem lagt er af stað með. Að samkomulag takist um að ríkisvaldið og stofnanir þess annars vegar og sveitarfélög á svæðinu hins vegar leggi a.m.k. jafn mikla fjármuni af mörkum innan sömu tímamarka. Að ríkisvaldið vinni að því að Háskólinn á Akureyri fái nægilegt fjármagn til að geta orðið sá lykilaðili að samstarfi um Vaxtarsamning Eyjafjarðarsvæðisins sem tillögur nefndarinnar gera ráð fyrir. Kaupfélag Eyfirðinga áskilur sér rétt til að leita samstarfs við fyrirtæki og samtök á starfssvæðinu um fjármögnun þessara skuldbindinga – af sinni hálfu. Undirbúningsrannsóknir vegna Vaðlaheiðarganga Á stjórnarfundi KEA í gær var samþykkt að félagið leggi allt að 5 milljónir króna til Greiðrar leiðar ehf., undirbúningsfélags að gerð jarðganga undir Vaðlaheiði, til að kosta nauðsynlegar undirbúningsrannsóknir vegna gerðar Vaðlaheiðarganga. Í samþykktinni er áskilið “að framlagið færist sem hlutafé í framkvæmdafélagi um gerð Vaðlaheiðarganga jafnskjótt og slíkt félag verður stofnað.” Snjóframleiðsla í Hlíðarfjalli Þá samþykkti stjórn KEA á fundinum í gær að lýsa vilja til að KEA taki þátt í fjármögnun á snjóframleiðslubúnaði í Hlíðarfjalli; annars vegar með beinni þáttöku í fjárfestingunni og hins vegar með lánsfjármögnun – með sanngjörnum vaxtakjörum. Stjórn KEA fól framkvæmdastjóra félagsins að leita samráðs við forráðamenn Vetraríþróttamiðstöðvar Íslands/Skíðastaða í Hlíðarfjalli varðandi aðkomu félagsins að verkefninu og gera tillögur til stjórnar um nánari útfærslu og heildarfjárhæðir.

https://www.akureyri.is/is/frettir/tonlistin-blomstrar-i-ma

Tónlistin blómstrar í MA Fjórir nemendur MA halda útskriftartónleika frá Tónlistarskólanum á Akureyri á næstu dögum. Fyrstu tónleikarnir verða á morgun, fimmtudag, og hefjast klukkan 16.30 í sal Tónlistarskólans við Hvannavelli. Það eru lokatónleikar tveggja píanóleikara, Sigríðar Svönu Helgadóttur í 4A og Sigurðar Helga Oddssonar, konsertmeistara MA, en hann er í 2F. Daginn eftir, föstudaginn 30. apríl, eru á sama stað einleikstónleikar þar sem Maria Podhajska leikur á fiðlu, en hún er nemandi í 2T. Þeir tónleikar byrja klukkan 18.00. Sunnudaginn 9. maí, rúmri viku síðar, verða á sama stað einleikstónleikar Ólafs Hauks Árnasonar gítarleikara, en hann er í 4X. Þeir byrja klukkan 14:00. Fimmti nemandinn úr MA sem lýkur námi frá Tónlistarskólanum þessar vikurnar er Ragnheiður Jónsdóttir víóluleikari í 2T, en hún lýkur prófi án þess að halda tónleika. Það er algengt að fáeinir nemendur á ári hverju ljúki námi í Tónlistarskólanum um leið og þeir ljúka stúdentsprófi, árið sem þeir ná tvítugsaldri, en nú bregður nokkuð frá því. Einn MA-nemendanna sem eru að ljúka tónlistarskólanámi, Maria Podhajska, verður 17 ára á þessu ári og tveir, Ragnheiður og Sigurður, verða 18 ára. Það verður að teljast frábær árangur hjá þeim að ljúka tónlistarskólanámi svo ung ásamt því að vera í fullu námi í menntaskóla. Maria kveðst ætla að halda áfram í MA og ljúka stúdentsprófi á sem skemmstum tíma og fara síðan í tónlistarháskóla erlendis. Sigurður verður líka áfram í MA og lýkur stúdentsprófi áður en hann heldur brott til frekara náms. Ragnheiður fer rakleitt í frekara tónlistarnám í Listaháskóla Íslands, en ætlar að ljúka því sem eftir er af námi til stúdentsprófs utan skóla eða í fjarnámi og verða stúdent frá MA. Stúdentsefnin stefna bæði að námi í Reykjavík næsta vetur. Ólafur Haukur fer til náms í tónsmíðum og gítarleik í Listaháskóla Íslands en Sigríður Svana hyggst nema við Háskóla Íslands. Frétt af heimasíðu Menntaskólans á Akureyri.

https://www.akureyri.is/is/frettir/skemmdarverk

Skemmdarverk! Við göngustíga og götur bæjarins eru um 50 garðbekkir þar sem fólk getur hvílt lúin bein, notið veðurs og útsýnis um bæinn fagra. Almenn ánægja er með þessa bekki en þó eru alltaf einhverjir sem haldnir eru þeirri undarlegu áráttu að eyðileggja sameiginlegar eignir bæjarbúa. Mikið er um að bekkir á sömu stöðum séu eyðilagðir og má þar nefna bekki við Háskólastíginn, Hamarkotstún og sunnan Víðilundar og vestan Einilundar. Það kostar talsverða fyrirhöfn og fjármuni að koma með nýja bekki á staðinn þegar þeir sem fyrir voru hafa verið lagðir í rúst. Bæjarbúar ættu því að taka höndum saman og gera lögreglu viðvart ef skemmdarvargar láta á sér kræla og ætla að skeyta skapi sínu á bekkjunum. Ljótt að sjá! Brotinn bekkur við Háskólastíg. Skemmdarvargar hafa verið á ferð á Hamarkotstúni.

https://www.akureyri.is/is/frettir/einungis-1-9-akureyringa-kjosa-balfor

Einungis 1,9% Akureyringa kjósa bálför Akureyringar eru íhaldssamir þegar kemur að greftrun og kjósa einungis um 1,9% þeirra bálför en um 25% höfuðborgarbúa. Á hinum Norðurlöndunum er hlutfallið allt annað og miklu mun hærra en þar kjósa allt að 95% bálför. Hlutfall bálfara á Íslandi árið 2003 var um 15% af tölu látinna á öllu landinu en um 25% ef miðað er við tölu látinna á Höfuðborgarsvæðinu. Hjá Kirkjugörðum Akureyrar voru 105 grafnir árið 2003, þar af voru tvö duftker. Undangengin mörg ár hefur ýmist verið eitt eða ekkert duftker. Yfirleitt hafa þessi duftker komið erlendis frá eða viðkomandi hefur búið á Höfuðborgarsvæðinu og viljað láta grafa sig á Akureyri. Á hinum Norðurlöndunum eru bálfarir mun algengari. Í Danmörku og Svíþjóð er hlutfallið á landsvísu yfir 70% og í stórborgunum Kaupmannahöfn og Stokkhólmi vilja ríflega 95% íbúa fremur láta brenna sig en grafa upp á gamla mátann.

https://www.akureyri.is/is/frettir/althjodleg-radstefna-um-tilraunir-i-audlindahagfraedi

Alþjóðleg ráðstefna um tilraunir í auðlindahagfræði Dagana 20. til 23. maí næstkomandi, verður haldin alþjóðleg ráðstefna á Akureyri um tilraunir í auðlindahagfræði, með sérstakri áherslu á rannsóknir á sviði fiski- og orkuhagfræði. Ráðstefnan er samvinnuverkefni Hagfræðistofnunar og Viðskipta og hagfræðideildar Háskóla Íslands og Auðlindadeildar Háskólans á Akureyri. Á meðal fyrirlesara eru þekktustu og virtustu vísindamenn á þessu sviði. Þar ber hæst Vernon L. Smith, sem hlaut Nóbelsverðlaunin í hagfræði árið 2002 fyrir frumkvöðlastarf sitt í tilraunahagfræði, sjá nánari upplýsingar á baksíðu. Helsti samstarfsmaður hans í gegnum tíðina, Charles Plott, einn virtasti fræðimaður á þessu sviði, flytur einnig lykilerindi á ráðstefnunni. Á undanförnum árum hefur áhugi á tilraunahagfræði, bæði á meðal fræðimanna og þeirra sem vinna að hagnýtum viðfangsefnum, aukist gríðarlega mikið. Ekki síst vegna þeirrar alþjóðlegu viðurkenningar sem greinin hlaut við úthlutun Nóbelsverðlaunanna 2002. Að undanförnu hefur skipulögðum tilraunum verið beitt á mörgum sviðum innan hagfræðinnar, á sviði atvinnuvegahagfræði, uppboðsfræða og fjármála svo eitthvað sé nefnt. Á ráðstefnunni verða kynntar alþjóðlegar rannsóknir í tilraunahagfræði sem allar eiga það sammerkt að fjalla um auðlindamál með einum eða öðrum hætti. Sérstaklega eru tekin fyrir viðfangsefni tengd sjávarútvegi og orkumálum. Sem dæmi má nefna samanburðarrannsóknir á úthlutunarreglum nýtingarréttinda, og á skipulagi raforkumarkaða. Ennfremur verður fjallað um aðferðarfræði hagfræðitilrauna, bæði almennt og um sértæk vandamál er tengjast auðlindum.

https://www.akureyri.is/is/frettir/samningur-um-prentun-a-sogu-akureyrar

Samningur um prentun á Sögu Akureyrar Í morgun var skrifað undir samning við Ásprent/Stíl hf. um prentun 4. bindis Sögu Akureyrar. Bindið nær yfir tímabilið frá 1919 til maí 1940 þegar breska herliðið var á leiðinni til landsins en menn óttuðust jafnvel að Þjóðverjar yrðu fyrri til. Áætlað er að 4. bindi verði 432 bls. að stærð með 357 svart/hvítum myndum en upplagið er 2.000 eintök. Áætlað er að bókin komi út á afmælisdegi Akureyrar 29. ágúst nk. Söguritari er sem fyrr Jón Hjaltason, sagnfræðingur. Að sögn Ómars Péturssonar, sölu- og markaðsstjóra Ásprents/Stíls hf., eru menn þar á bæ mjög ánægðir með samninginn og það traust sem Akureyrarbær sýnir fyrirtækinu með því að fela því þetta viðamikla verkefni. Um umbrot sér Ásdís Ívarsdóttir og framleiðslustjórn annast Jón Ólafur Sigfússon. Á myndinni sem tekin var við undirskrift samningsins eru: Sitjandi frá vinstri Kristján Þór Júlíusson, bæjarstjóri, og Steingrímur Pétursson, framkvæmdastjóri Ásprents/Stíls hf. Standandi frá vinstri: Árni Þór Freysteinsson, innkaupastjóri Akureyrarbæjar, Þórgnýr Dýrfjörð, menningarfulltrúi Akureyrarbæjar, Jón Hjaltason, söguritari, og Ómar Pétursson, sölu- og markaðsstjóri Ásprents/Stíls hf.

https://www.akureyri.is/is/frettir/haengsmotid-i-boccia-hofst-i-dag

Hængsmótið í boccía hófst í dag Hængsmótið í boccía var sett kl. 13 í dag í Íþróttahöllinni. Þetta er 22. mótið og verður keppt í sveita- og einstaklingskeppni í boccía, opnum flokki sveita í boccía, borðtennis og lyftingum. Keppendur eru 227 frá 13 félögum af öllu landinu. Í borðtennis eru skráðar 6 konur og 30 karlar eða samtals 36 keppandur. Þetta mót er því með stærstu mótum sem haldin er á landinu í borðtennis. Í boccía eru skráðir 182, í borðtennis 36 eins og áður sagði og í lyftingum eru skráðir 9 keppendur. Keppni hófst kl 14 með einstaklingskeppni þroskaheftra í boccía og í rennuflokki. Keppni í einstaklingskeppni hreyfihamlaðra í boccía hefst kl. 19. Keppni á föstudeginum lýkur kl. 22.20. Á laugardag hefst keppnin kl. 9 og verður þá keppt í sveitum þroskaheftra, hreyfihamlaðra og úrslit í rennuflokki hefjast kl. 10. Sveitakeppni í opnum flokki í boccía hefst kl. 12. Borðtennis hefst kl 12 og lyftingar kl. 13. Hængsmótinu lýkur með veglegu hófi í Íþróttahöllinni kl. 19 og verður þar boðið upp á margvísleg skemmtiatriði ásamt verlaunaafhendingu, happadrætti og dansleik. Búist er við yfir 300 gestum. Hængsmótið er stærsta og jafnframt skemmtilegasta verkefni Lionsklúbbsins Hængs en þaðan kemur nafnið “Hængsmót”. Þröstur Guðjónsson er sem fyrr mótstjóri og yfirdómari á Hængsmótinu. Hér að neðan eru nokkrar myndir frá setningu mótsins og einstaklingskeppni í boccía.

https://www.akureyri.is/is/frettir/oddaleikur-um-helgina

Oddaleikur um helgina Arnór Atlason skoraði 11 mörk fyrir KA sem lagði Íslandsmeistaralið Hauka að velli í öðrum leik liðanna í undanúrslitum RE/MAX-deildar karla í handknattleik í gærkvöldi, lokatölur 33:29, en staðan í hálfleik var 15:13 KA í vil. Einar Logi Friðjónsson skoraði 6 mörk fyrir KA líkt og Jónatan Magnússon. Andri Stefan skoraði 8 mörk fyrir Hauka og Halldór Ingólfsson var með 7 þar af 3 úr vítaköstum. Liðin eigast við að nýju í odddaleik á sunnudag. Frétt af www.mbl.is

https://www.akureyri.is/is/frettir/sala-a-felagslegum-ibudum

Sala á félagslegum íbúðum Í gær var skrifað undir samning um sölu á innleystum félagslegum íbúðum í eigu Akureyrarbæjar. Samið var við Fasteignasöluna Byggð að undangengnu útboði en alls bárust Akureyrarbæ sex tilboð. Samningurinn er til tveggja ára með möguleika á framlengingu um tvö ár, eitt í senn. Samningurinn er mjög hagstæður fyrir Akureyrarbæ og væntir bærinn mikils af samstarfinu. Á myndinni eru frá vinstri Dan Jens Brynjarsson, sviðsstjóri stjórnsýslusviðs, og Jón Kr. Sólnes, hrl. frá Fasteignasölunni Byggð.

https://www.akureyri.is/is/frettir/bukolla-aftur-a-svid-hja-la

Búkolla aftur á svið hjá LA Í maí stígur Búkolla á svið hjá Leikfélagi Akureyrar en sýningin hætti fyrir fullu húsi sl. vor. Leikritið byggir á hinni alkunnu þjóðsögu um Búkollu og strákinn. Sýningin er ævintýraleg, þar sem ýmis furðukvikindi koma við sögu önnur en þau sem frá segir í þjóðsögunni. Áður en hinn æsispennandi eltingarleikur hefst, hittir strákur lóu sem nýkomin er til landsins og orm sem óttast um líf sitt. Lóan kennir honum listina að yrkja ljóð og ormurinn listina að rappa. Skessurnar tvær eru svo auðvitað á sínum stað með stóra bola í eftirdragi. Í leikritinu eru lög eftir Skúla Gautason. Í fyrra var uppselt á allar sýningar en nú gefst aftur tækifæri til að berja þessa góðu og snjöllu kýr augum. Sýnt verður laugardaginn 8. maí kl. 14, sunnudaginn 9. maí kl. 14 og laugardaginn 15. maí kl. 14 og 16. Þetta eru allra síðustu sýningar.

https://www.akureyri.is/is/frettir/leonardo-kynntur

Leonardó kynntur Fimmtudaginn 6. maí kl. 15 stendur Landsskrifstofa Leonardó í samvinnu við Háskólann á Akureyri fyrir kynningarfundi um Leonardó starfsmenntaáætlun ESB og ný forgangsatriði fyrir árin 2005 – 2006. Að þessu sinni er sérstök áhersla lögð á að auka þátttöku fyrirtækja í áætluninni, annars vegar til að senda starfsmenn utan til starfsþjálfunar, og hins vegar til að þróa verkefni tengd mati og vottun á færni starfsmanna, símenntun og færni í tungumálum innan fyrirtækja. Fundurinn er haldinn í Háskólanum á Akureyri, stofu 101 í Sólborg og er opinn öllum þeim sem hafa áhuga á að kynna sér styrkjamöguleika áætlunarinnar. Áhugasamir skrái þátttöku til Landsskrifstofu Leonardó á www.leonardo.is eða í síma 525 4900. Leonardo da Vinci starfsmenntaáætlun ESB var hrundið af stað árið 1995. Ísland hefur verið þátttakandi í áætluninni frá upphafi í gegnum samninginn um evrópska efnahagssvæðið (EES). Áætluninni er ætlað að ýta undir ný viðhorf í stefnumótun innan 30 Evrópulanda og geta af sér nýjungar í starfsmenntun, jafnt fyrir atvinnulíf og menntakerfi,. Þróun starfsmenntunar er mjög mikilvægur hluti þeirrar áætlunar ESB að það verði öflugasta þekkingarhagkerfi heims árið 2010. Helstu áherslur í þessari þróun eru að koma upp sameiginlegum ramma fyrir mat á getu og starfsfærni einstaklinga, innleiða aðferðir sem tryggja gegnsæi prófskírteina og hæfnisvottorða, auka hreyfanleika vinnuafls og skapa betri tækifæri til símenntunar. Nánari upplýsingar um Leonardó starfsmenntaáætlunina er að finna á heimasíðu Landsskrifstofu Leonardó, www.leonardo.is.

https://www.akureyri.is/is/frettir/uppskeruhatid

Uppskeruhátíð Leikskólarnir Krógaból, Síðusel og Sunnuból halda uppskeruhátíð vegna loka þróunarverkefnisins Lífsleikni í leikskóla. Leikskólarnir hafa unnið að þessu verkefni síðastliðin þrjú ár. Hátíðin verður haldin í K.A. heimilinu laugardaginn 8. maí frá kl. 11–13. Hljómsveit skipuð foreldrum og nokkrum börnum mun frumflytja lífsleiknilagið "Ferðalagið". Nauðsynlegt þótti að leikskólarnir eignuðust sitt eigið lag í kjölfar lífsleiknikennslunnar og efnt var til samkeppni meðal foreldra og starfsmanna um söng. Arnór Vilbergson foreldri í einum leikskólanna þriggja vann þessa samkeppni og er bæði lag og texti eftir hann. Að frumflutningi lagsins loknum munu öll börn leikskólanna skemmta með söng. Boðið verður upp á grillaðar pylsur og drykk. Öll börn leikskólanna verða að lokum leyst út með gjöf, geisladisk sem inniheldur lífsleiknilagið í flutningi foreldra og barna. Þarna skemmta sér saman starfsmenn, börn og fjölskyldur þeirra og fagna vel heppnuðu þróunarstarfi sem mun koma til með að lita starf þessara leikskóla í framtíðinni.

https://www.akureyri.is/is/frettir/kona-radin-i-slokkvilid-akureyrar

Kona ráðin í Slökkvilið Akureyrar Þau tímamót hafa nú orðið hjá Slökkviliði Akureyrar að kona hefur í fyrsta sinn verið ráðin þar til starfa. Auglýst var eftir tveimur slökkviliðs- og sjúkraflutningamönnum til starfa og á varðstjóra fundi í gær var samþykkt tillaga slökkviliðsstjóra um að ráða Sigurbjörn Gunnarsson og Silvíu Húnfjörð. Þau þóttu uppfylla best þær hæfniskröfur sem gerðar eru með tilliti til menntunar og persónueiginleika en áður höfðu þau gengist undir styrktar-, þrek- og hæfnispróf. Sigurbjörn og Silvía sem ráðin voru koma til starfa 10. maí og hefja 6 mánaða reynsluráðningu með möguleika á fastráðningu að þeim tíma liðnum. Það verður ákveðið með tilliti til frammistöðu þeirra og að fenginni umsögn varðstjóra vakta.

https://www.akureyri.is/is/frettir/litrikt-vor-virkir-eldri-borgarar

Litríkt vor - virkir eldri borgarar Akureyrarbær stendur fyrir fræðslu- og kynningardagskrá dagana 7. - 15. maí undir yfirskriftinni „Litríkt vor – virkir eldri borgarar“. Markmið verkefnisins er að skapa jákvæða umræðu um málefni eldri borgara og kynna þá þjónustu og möguleika sem falla vel að þörfum eldri borgara á Akureyri og nágrenni. Lögð verður áhersla á mikilvægi þess að vera virkur í samfélaginu. Dagskráin hefst með setningu og ýmsum uppákomum á Glerártorgi í dag kl. 16. 00 og lýkur með fræðsludegi í Glerárkirkju 15. maí. Af einstökum viðburðum á dagskránni má nefna siglingu fyrir eldri borgara með Súlunni EA sunnudaginn 9. maí, sýningu úr einkasöfnum 60 ára og eldri á Amtsbókasafninu, handverkssýningu í Hlíð, kynningar á íþróttum fyrir eldri borgara, kynningar á heilbrigðisvörum og hjálpartækjum, og rútuferð í Smámunasafn Sverris Hermannssonar. Verkefnið „Litríkt vor – virkir eldri borgarar“ er samstarfsverkefni Akureyrarbæjar, Félags eldri borgara á Akureyri, ÍBA, ÍSÍ, Amtsbókasafnsins og fleiri aðila. Dagskrána er hægt að nálgast hér. Frá blaðamannafundi sem haldinn var í gær. Við borðið sitja frá vinstri: Hulda Þórey Gísladóttir, iðjuþjálfi í Hlíð/Kjarnalundi, Hafdís Hrönn Pétursdóttir, iðjuþjálfi við heilsueflandi heimsóknir, Jakob Björnsson, formaður félagsmálaráðs, og Karl Guðmundsson, sviðsstjóri félagssviðs Akureyrarbæjar.

https://www.akureyri.is/is/frettir/virkir-eldri-borgarar

Virkir eldri borgarar Akureyrarbær stendur fyrir fræðslu- og kynningardagskrá dagana 7.-15. maí undir yfirskriftinni "Litríkt vor - virkir eldri borgarar." Markmið verkefnisins er að skapa jákvæða umræðu um málefni eldri borgara og kynna þá þjónustu og möguleika sem falla vel að þörfum þeirra á Akureyri og nágrenni. Lögð verður áhersla á mikilvægi þess að vera virkur í samfélaginu. Dagskráin hófst með setningu og ýmsum uppákomum á Glerártorgi í gær og lýkur með fræðsludegi í Glerárkirkju 15. maí. Sérstök athygli er vakin á siglingu með Súlunni EA um Eyjafjörð í fyrramálið í boði útgerðarmanna skipsins. Dagskráin er hér.

https://www.akureyri.is/is/frettir/fjorda-afmaelissyning-punktsins

Fjórða afmælissýning Punktsins Punkturinn á Akureyri varð 10 ára sunnudaginn 25. janúar og af því tilefni hafa verið settar upp 10 sýningar sem eru táknrænar fyrir starfsemina í húsinu. Á þriðjudaginn kemur opnar Þráinn Karlsson leikari fjórðu sýningu ársins með fyrirlestri um málma. Fyrirlesturinn verður fluttur í Punktinum í Listagili klukkan 16. Þremur afmælissýningum er nú lokið en það sem eftir lifir árs er dagskráin þessi: Málmur (11. – 27. maí). Vefnaður (3. – 24. júní). Ull í fat (12. ágúst – 2. september). Leir, brætt gler og postulín (9. – 30. september). Fatnaður (7. – 21. október). Bækur (28. október – 18. nóvember). Jólasýning (25. nóvember – 17. desember). Saga Punktsins er í fáeinum orðum þessi: Í janúar 1994 boðaði Akureyrarbær atvinnulaust fólk í bænum til fundar í Íþróttahöllinni. Tilefnið var að kanna áhuga á stofnun alhliða handíðaverkstæðis til tómstundaiðju með kennslu og leiðbeiningum fyrir atvinnulaust fólk. Til fundarins mættu liðlega 50 manns, undirtektir voru góðar og fundurinn kaus 10 manna nefnd úr sínum röðum til að vinna að málinu með stuðningi ýmissa aðila hjá Akureyrarbæ. Hópnum var afhent húsnæði á Gleráreyrum þar sem skóverksmiðjan Strikið hafði verið til húsa. Strax var hafist handa við að safna áhöldum og öðru sem þurfti til að koma upp vinnuaðstöðu og staðnum gefið nafnið Punkturinn. Með ótrúlega góðum stuðningi og velvilja stofnana, félaga, og fyrirtækja og ekki síst einstaklinga tókst að fá að láni öll helstu tæki sem þurfti. Hvar sem borið var niður var einstökum velvilja og hlýhug að mæta. Einnig bárust fjárstyrkir frá opinberum aðilum svo sem Akureyrarbæ, ráðuneytum og verkalýðsfélögum. Á fyrsta starfsári tók Akureyrarbær alfarið við rekstrinum og var íþrótta- og tómstundaráði falið að hafa yfirumsjón með uppeldinu. Í dag hefur starfsemin þróast út í að þjóna öllu því fólki sem áhuga hefur á hvers konar handverki og tómstundavinnu. Áfram er unnið í anda þeirrar hugsjónar sem upphaflega var lagt af stað með, þ.e. að gefa fólki möguleika á því að læra eða finna upp hjá sér sjálfu ákveðna verkþætti og nýta sér þá. Punkturinn hefur tileinkað sér eitt ákveðið verkform öðru fremur og það er að viðhalda gamalli verkþekkingu. Sú vinna er mjög mikilvæg í samfélagi eins og okkar þar sem breytingar eru svo örar að það getur reynst erfitt að halda við þeirri verkþekkingu sem var notuð fyrir ekki svo margt löngu. Handverks- og tómstundamiðstöðin Punkturinn hefur sannað tilverurétt sinn í þeirri miklu flóru sem tómstundastarf á Akureyri býður upp á. Starfsemin hefur byggst á fjórum grunnþáttum sem eru vefnaður, smíðar, saumaskapur og leirmótun. Auk þess hafa verið haldin mörg námskeið í ýmsum list- og handverksgreinum. Það er stefna staðarins að sköpunargleðin sitji í fyrirrúmi. Láta tuskurnar verða að litfögrum mottum, viðarkubbinn að fallegri skál. Sýningin er opin á opnunartíma Punktsins sem er alla virka daga frá 13-17. Fleira um starfsemi Punktsins er að finna á heimasíðunni http://www.punkturinn.akureyri.is

https://www.akureyri.is/is/frettir/styttist-i-listahatid

Styttist í Listahátíð Nú styttist í það að merkir viðburðir af Listahátíð verði færðir upp á Akureyri og er miðasala í fullum gangi í Pennanum/Bókval. Á laugardag hefst ein merkilegasta myndlistarsýning allra tíma hérlendis í Listasafninu á Akureyri. Þar er á ferðinni Kenjarnar, sýning á frummyndum eftir Spánverjann Francisco de Goya og stendur sýningin til 4. júlí hér nyrðra en fer að því loknu til Reykjavíkur. Nóbelskáldið Seamus Heaney og tónlistarmaðurinn Liam O'Flynn flytja sýninguna "Skáldið og sekkjapípuleikarinn" í samkomuhúsinu 23. maí og hljómsveitin Klezmer Nova heldur tónleika í Sjallanum 30. maí. Sjá nánar hér.

https://www.akureyri.is/is/frettir/genfarsamningarnir-a-islensku

Genfarsamningarnir á íslensku Í dag kynntu Halldór Ásgrímsson, utanríkisráðherra, og Úlfar Hauksson, formaður Rauða kross Íslands, útgáfu Genfarsamninganna á íslensku með athöfn við Espihól í Eyjafirði. Við sama tækifæri kynnti Þorsteinn Gunnarsson rektor háskólans á Akureyri nýstofnaða Félagsvísinda- og lagadeild háskólans, sem ætlar að leggja áherslu á kennslu í mannréttindum og mannúðarlögum. Á myndinni eru frá vinstri: Margrét Hinriksdóttir, framkvæmdastjóri Mannréttindaskrifstofu Íslands, Sigrún Árnadóttir, framkvæmdastjóri Rauða kross Íslands, Ágúst Þór Árnason, verkefnisstjóri Félagsvísinda- og lagadeildar HA, Úlfar Hauksson, formaður stjórnar Rauða kross Íslands, Halldór Ásgrímsson, utanríkisráðherra, og Þorsteinn Gunnarsson, rektor HA. Genfarsamningarnir eru hornsteinn alþjóðlegra mannúðarlaga. Þeir hafa það hlutverk að draga úr eyðileggingaráhrifum stríðs og veita fórnarlömbum þess vernd. Í þeim kristallast hugmyndin um að jafnvel stríð sé takmörkunum háð. Samningarnir vernda þá sem ekki taka þátt í ófriði, eða hafa lagt niður vopn, og reisa skorður við því valdi sem stríðsaðilar geta beitt. Í bókinni er að finna samningana fjóra frá 1949 og bókanirnar við þá frá 1977. Grundvallarhugtök samninganna eru virðing og vernd. Með þessari útgáfu samninganna vilja utanríkisráðuneytið og Rauði kross Íslands hvetja til meiri fræðslu um alþjóðleg mannúðarlög. Þátttöku Íslendinga í alþjóðasamstarfi fylgir aukin ábyrgð sem krefst þekkingar á alþjóðalögum. Á endanum er tilgangurinn hinn sami og með Genfarsamningunum sjálfum, að vernda saklaus fórnarlömb stríðs. Kynningin fór fram í Eyjafirði til að minna á atburð sem sagt er frá í Víga-Glúms sögu. Þar segir frá því að Halldóra kona Víga-Glúms gengur út á vígvöllinn með griðkonum sínum og gerir að sárum bæði vina og óvina án þess að fara í manngreinarálit. Sagan minnir óneitanlega á atburðina við Solferino árið 1859 sem teljast fæðingarstund bæði Genfarsamninganna og Rauða krossins. Unnið hefur verið að þýðingu á samningunum í fjölda ára og hafa margir komið að verkinu. Umsjón með útgáfu og þýðingu höfðu Gestur Hrólfsson, Hjörtur Bragi Sverrisson og Ragnheiður Elfa Þorsteinsdóttir. Málfarsyfirlestur var í höndum Marðar Árnasonar og prófarkalestur annaðist Ólafur Þ. Jónsson. Bókaútgáfan Hólar gaf bókina út fyrir ráðuneytið og Rauða krossinn.

https://www.akureyri.is/is/frettir/litrik-vorsigling

Litrík vorsigling Eldri borgurum á Akureyri var boðið til siglingar um Eyjafjörð með Súlunni EA á sunnudagsmorgun. Um 90 manns nýttu tækifærið til að njóta blíðunnar í firðinum og veitinga um borð í boði útgerðarfélags skipsins. Leikið var á harmonikku og trommu um borð, sungið saman og stigin nokkur dansspor á þilfarinu. Ferðin tók rúmar 2 klukkustundir og þótti afar vel heppnuð, enda veður með besta móti, lygnt og hlýtt. Líflegt hefur verið á þessum kynningar- og fræðsludögum um öldrunarmál sem standa fram á föstudag. Fjölmennt var á Glerártorgi þegar átakinu var hrint af stokkunum. Þar söng meðal annars Kór félags eldri borgara, hópur kvenna frá sama félagi dansaði línudans og Álftagerðisbróðirinn Óskar Pétursson tók lagið fyrir gesti og gangandi. Dagskráin framundan er þessi: 10. maí: kl. 13-16 Handverkssýning í Hlíð. 11. maí kl. 10-12 Kynning á íþróttum fyrir eldri borgara á vegum ÍBA og ÍSÍ í Boganum. Boccía kl. 10, golf kl. 10.30 og stafganga kl. 11. Útbúnaður á staðnum. Boðið upp á ókeypis akstur til/frá Boganum, sjá akstursáætlun. kl. 10-19 Sýning einkasafna, 60 ára og eldri, á Amtsbókasafninu. kl. 14 Leiðsögn og kynning á starfsemi Amtsbókasafnsins. 12. maí kl. 10-12 Ferð í Sólgarð fyrir eldri borgara á Smámunasafn Sverris Hermannssonar. Ókeypis rútuferð, sjá akstursáætlun. Aðgangseyrir að safninu 250 kr. kl. 10-19 Sýning einkasafna, 60 ára og eldri, á Amtsbókasafninu. kl. 14 Leiðsögn og kynning á starfsemi Amtsbókasafnsins. kl. 13-16 Sýning á tréútskurðarmunum eldri borgara í Víðilundi 22. 13. maí kl. 10-12 Kynning á íþróttum fyrir eldri borgara á vegum ÍBA og ÍSÍ í Boganum. Boccía kl. 10, golf kl. 10.30 og stafganga kl. 11. Útbúnaður á staðnum. Boðið upp á ókeypis akstur til/frá Boganum, sjá akstursáætlun. kl. 10-19 Sýning einkasafna, 60 ára og eldri, á Amtsbókasafninu. kl. 14 Leiðsögn og kynning á starfsemi Amtsbókasafnsins. 14. maí kl. 11-12 Kynning á krullu (curling) í Skautahöllinni á vegum ÍBA og ÍSÍ. Útbúnaður á staðnum. kl. 10-19 Sýning einkasafna, 60 ára og eldri, á Amtsbókasafninu. kl. 14 Leiðsögn og kynning á starfsemi Amtsbókasafnsins. 15. maí kl. 10-16 Fræðsludagur (dagskrá). Akstursáætlun: Boðið er upp á akstur á viðburði í Boganum og á Smámunasafnið í Sólgarði. Smámunasafnið: Lagt er af stað frá Lindarsíðu kl. 09:30 og stoppað við eftirtalda staði í eftirfarandi röð: Lindarsíðu, Essónesti við Hörgárbraut, Hús aldraðra, Víðilund, Hlíð og Kjarnalund (u.þ.b. 5 mínútna akstur er á milli staða). Boginn: Lagt er af stað frá Kjarnalundi kl. 09:30 og ekinn öfugur hringur, sjá hér fyrir ofan. (Myndir: Sigmundur Ófeigsson).

https://www.akureyri.is/is/frettir/hola-i-hoggi-her-um-bil

Hola í höggi hér um bil Það var glatt á hjalla í Boganum í morgun þar sem eldri borgarar kynntu sér forvitnilegar íþróttagreinar, fengu sér kaffisopa og sannreyndu að maður er manns gaman. Þónokkuð vel var mætt og sýndi fólk á besta aldri góða takta í golfi, boccía og stafagöngu. Dagskráin framundan er þessi: 12. maí kl. 10-12 Ferð í Sólgarð fyrir eldri borgara á Smámunasafn Sverris Hermannssonar. Ókeypis rútuferð, sjá akstursáætlun. Aðgangseyrir að safninu 250 kr. kl. 10-19 Sýning einkasafna, 60 ára og eldri, á Amtsbókasafninu. kl. 14 Leiðsögn og kynning á starfsemi Amtsbókasafnsins. kl. 13-16 Sýning á tréútskurðarmunum eldri borgara í Víðilundi 22. 13. maí kl. 10-12 Kynning á íþróttum fyrir eldri borgara á vegum ÍBA og ÍSÍ í Boganum. Boccía kl. 10, golf kl. 10.30 og stafganga kl. 11. Útbúnaður á staðnum. Boðið upp á ókeypis akstur til/frá Boganum, sjá akstursáætlun. kl. 10-19 Sýning einkasafna, 60 ára og eldri, á Amtsbókasafninu. kl. 14 Leiðsögn og kynning á starfsemi Amtsbókasafnsins. 14. maí kl. 11-12 Kynning á krullu (curling) í Skautahöllinni á vegum ÍBA og ÍSÍ. Útbúnaður á staðnum. kl. 10-19 Sýning einkasafna, 60 ára og eldri, á Amtsbókasafninu. kl. 14 Leiðsögn og kynning á starfsemi Amtsbókasafnsins. 15. maí kl. 10-16 Fræðsludagur (dagskrá). Akstursáætlun: Boðið er upp á akstur á viðburði í Boganum og á Smámunasafnið í Sólgarði. Smámunasafnið: Lagt er af stað frá Lindarsíðu kl. 09:30 og stoppað við eftirtalda staði í eftirfarandi röð: Lindarsíðu, Essónesti við Hörgárbraut, Hús aldraðra, Víðilund, Hlíð og Kjarnalund (u.þ.b. 5 mínútna akstur er á milli staða). Boginn: Lagt er af stað frá Kjarnalundi kl. 09:30 og ekinn öfugur hringur, sjá hér fyrir ofan.

https://www.akureyri.is/is/frettir/fraegasta-listaverk-sem-komid-hefur-til-islands

Frægasta listaverk sem komið hefur til Íslands Næsta laugardag verður opnuð í Listasafninu á Akureyri sýning á frægasta listaverki sem komið hefur til Íslands. Er þar um að ræða Kenjarnar, eða Los Caprichos, eftir einn frægasta listamann heimslistasögunnar, spænska snillinginn Francisco de Goya (1746-1828). Þetta mun vera í fyrsta sinn sem verk Goya eru sýnd á Íslandi en sýningin kemur frá hinu Konunglega svartlistasafni Spánar, Calcografía Nacional í Madríd, og er hún framlag Akureyrarbæjar til Listahátíðar í Reykjavík. Þorgerður Katrín Gunnarsdóttir, menntamálaráðherra, og Javier Blas, forstöðumaður Svartlistasafnsins, opna sýninguna. Aðeins örfá frumþrykk af þessari myndröð eru til í heiminum sem samanstendur af áttatíu ætingum frá árinu 1799. Konunglega svartlistasafnið varðveitir allar upprunalegu koparplöturnar og eru frumþrykk eftir meistara Goya, frá fyrstu útgáfu þeirra í Madríd árið 1799, hér til sýnis. Fyrsta útgáfan var sú eina sem Goya leit eftir persónulega, en þau eintök hafa týnst nánast öll. Þetta er auðvitað virtasta og verðmætasta útgáfan. Hana er aðeins að finna í nokkrum helstu listasöfnum heimsins, í British Museum, Fagurlistasafninu í Boston, Prado-safninu og Hinu konunglega svartlistasafni Spánar, sem á einnig aðra röð með handskrifuðum athugasemdum Goya. Hin röðin var send til Íslands, en þetta er mikilvægasta safn svartlistarmynda í eigu stofnunarinnar, það langvirtasta, sem sárasjaldan er lánað út. Koparstungur fyrstu útgáfunnar varðveita fyllilega þróttmikla línuna í ætingunni og ríkuleg blæbrigði myndflatarins. Vegna hins sögulega mikilvægis verksins tók Svartlistasafnið þá ákvörðun fyrir margt löngu að innsigla plöturnar til að koma í veg fyrir að fleiri eintök yrðu gerð. Auk frumþrykkjanna eru til sýnis flennistórar andlitsmyndir úr Kenjunum, þ.e.a.s. andlit sem Goya teiknaði á stærð við mannsnögl og stækkuð hafa verið stafrænt upp í næstum 5 fermetra og þrykkt á eðalpappír. Listasafnið á Akureyri er fyrsta safnið í heiminum sem hýsir samhliða sýningar á Kenjunum og þessum andlitsmyndum. Þetta eru andlit fávisku, hégóma og drambsemi, djöfla og púka, tekin úr samhengi þar sem við blasir tjáningarmáttur ásjónunnar, sálarinnar. Þessar myndir ganga nú sem sérsýning sem nefnist "Francisco de Goya: Samviskan dregin upp" og hefur hún farið um víða veröld og fengið góða dóma í mörgum löndum Evrópu og Ameríku. Nú hefur Listasafnið á Akureyri fengið þessa nútímaútgáfu til sýnis plús frumþrykkin 80, einskonar tvöfalda útgáfu, sem aldrei áður hafa sést saman, ekki einu sinni á Spáni. Þess má geta að hluti þessara uppstækkana verður til sýnis í Laxárstöð í allt sumar. Kenjarnar eru höfuðverk spænskrar svartlistar allra tíma og teljast til þeirra verka sem mest áhrif hafa haft á heimslistasöguna. Saga nútímamyndlistar er talin byrja með Goya og skipa Kenjarnar þar einstakan sess; hann var síðasti "gamli meistarinn" og sá fyrsti nútímalegi. Þessar áttatíu koparstungur eru grundvallarheimild bæði til að kynnast sköpunarferlinu í myndlist Goya og spænsku samfélagi í lok 18. aldar af sjónarhóli upplýsingarstefnunnar. Röð atburða stuðlaði að sköpun Kenjanna. Hún einkenndist fyrst og fremst af því að Goya gerðist æ fráhverfari staðlaðri listsköpun og hneigðist æ meir að nýsköpun.Kenjarnar eru þannig undanfari nútímalistar, eða fyrsta skrefið á þeirri braut, bæði vegna tækni og myndmáls en ekki síður fyrir þá hvössu þjóðfélagsádeilu sem þær hafa að geyma — og sú ádeila á að flestu leyti ennþá fullkomlega við í dag. Goya hvarf frá öllum reglum hinnar klassísku rétttrúnaðarsvartlistar og kom fram með algjörlega frjálst form, með myndmál sem fólst meðal annars í því einfaldlega að teikna beint á plötuna. Þetta samspil ætingar og frjálsrar sköpunar var óþekkt í Evrópu og því gífurleg nýjung. Langur tími leið á Spáni, Ítalíu og í Frakklandi þangað til aftur var horfið til þessarar frjálsu sköpunar í ætimyndlistinni sem Goya kom fram með nær einni öld áður. Kenjarnar brutu blað í sögunni á marga aðra lund, þar á meðal í akvatintu-tækninni sem Goya beitti til að skapa kynjaheim á mörkum draums og veruleika. Í fyrsta lagi eru Kenjarnar undanfari í fagurfræði hins gróteska eða herfilega: fagurfræði gróteskunnar beinist ekki að því að verja fegurðina heldur að þeim möguleika að ljótleikinn hafi að geyma fagurfræðileg gildi og takast megi á við ljótleikanum í listinni. Goya er í raun fyrsti listamaður hins ljóta sem nútímalistin hefur síðan þróað út í ystu æsar. Hérna brýst fram sterkur expressjónískur straumur löngu áður en hann varð að stöðluðum "isma" í byrjun síðustu aldar. Goya reif einnig í sundur hina regluföstu myndbyggingu nýklassíkurinnar sem sveif yfir vötnum fram til upphafs impressjónismans. Afstaða hans til hins upphafna, sem hann dró niður á jörðina, og hlutteikning hans með öllum mannlegum brestum og löstum var sömuleiðis róttæk nýung. Þannig má segja að Goya hafi boðað expressjónisma, impressjónisma og súrrealisma nær einni öld áður en þessar stefnur birtast í nútímalistinni. En Kenjarnar eru ekki síst athyglisverðar, eins og áður sagði, fyrir þjóðfélagsádeilu sína: verkið markar vatnaskil, breytinguna í átt að nýrri samfélagsgerð hins frjálslynda borgarasamfélags. Í anda upplýsingatímans, sem rétt var farin að segja til sín, deildi Goya harkalega á hið stéttskipta þjóðfélag miðalda, afturhaldssemi klerkastéttarinnar, hjátrú, forheimsku, hagsmunahjónabönd, daður og smjaður, ónytjungshátt og forréttindi valdhafa. Í hverju skúmaskoti leynast nornir og ferlegir púkar sem blómstra á botnlausum asnaskap mannskepnunnar. Myndirnar spegla þannig bæði innri og ytri veruleika samfélagsins. Svo gagnrýnin var myndaröðin að hún varð fyrir ofsóknum Rannsóknarréttarins. Til að forða verkinu frá tortýmingu lét Goya konung fá plöturnar árið 1803 gegn lífeyri handa syni sínum og voru þær afhentar sama ár hinu Konunglega svartlistasafni til varðveislu. Það vildi Goya til happs að ýmsir vina hans tilheyrðu minnihlutahópi fríhyggjumanna undir áhrifum frönsku byltingarinnar sem skyndilega höfðu komist í mikilvægar stöður í ráðuneytum. Kenjarnar komu eins og þruma úr heiðskíru lofti í listsköpun Goya sem þá stóð á hátindi ferils síns 53 ára að aldri. Nokkrum árum fyrr hafði hann tekið við stöðu meistara Velazques sem höfðumálari spænsku hirðarinnar og yfirtúlkandi Ferdinands konungs VII (primer pintor de cámera). Fram til þessa hafði Goya alltaf unnið eftir pöntunum og geðþótta kaupandanna eins og þá var siður. Tilurð Kenjanna spratt fram af innri þörf til að láta allt vaða og virðast tvær orsakir helstar liggja til þess. Undir árslok 1793 veiktist Goya heiftarlega með þeim afleiðingum að hann missti algjörlega heyrnina, einangraðist frá umheiminum og hvarf inní sig á vit innsærrar íhugunar. Í annan stað var það róstufullt ástarsamband hans við hina ungu greifynju af Alba, eina helstu aðalskonu Spánar. Hún var þá nýorðin ekkja og bauð hún Goya að búa með sér í höll sinni í Suður-Andalúsíu þar sem hann var umvafinn kvenlegum kynþokka og erótík. Strax eftir dvölina í Andalúsíu sleit greifynjan sambandinu við Goya sem hafði mikil áhrif á hann. Hann missti trú sína á mannskepnuna, vegna heyrnarleysisins og þessara vandamála, og líka áhrifanna frá áðurnefndum skoðanastraumi upplýsingarmanna. Hann lokaði sig inní sjálfum sér og réðst síðan skyndilega á samfélagið í kringum sig. Árið 1988 gaf Forlagið út bók um Kenjarnar eftir Guðberg Bergsson, en þar segir hann meðal annars: „Fullvíst má telja að enginn flokkur spænskra koparstungumynda er jafn frábær, frumlegur að gerð eða jafn leyndardómsfullur og torráðinn og Los Caprichos — Kenjarnar eftir Francisco Goya y Lucientes... Ég á hér ekki einungis við það efni sem flokkurinn geymir, þær fjölmörgu mannlegu kenjar sem Goya dregur fram og lýsir í fari sínu og hegðun okkar, heldur á ég líka við sérstaka þróun hverrar myndar frá rissi í vinnubók listmálara, þangað til það verður að þrykktum myndum, og einstök nöfn þeirra, svo og tækni höfundarins, notkun bleks og margvíslega aðferð hans við að grafa hugarheim sinn á koparlötur. Og ég á ekki síst við margræði verksins... En koparstungurnar eru ýmislegt fleira, eins og gjarnan hendir þegar um háa list er að ræða, þær eru læviblandnar myndir, óskiljanlegar og auðskildar í senn. Þetta undarlega sambland, sem einkennir góð listaverk, vekur forvitni, gremju, undrun og hrifningu..." Guðbergur Bergsson heldur fyrirlestur um Kenjarnar á vegum Listasafnsins á Akureyri í Deiglunni kl. 13 sama dag og sýningin verður opnuð, en á sýningunni mun spænski flamenco dansarinn Minerva Iglesias stíga á stokk. Eftirtaldir aðilar styrktu sýninguna sem stendur til 4. júlí: Listahátíð í Reykjavík, Sendiráð Spánar í Noregi, Landsvirkjun, KB bankinn, Seðlabankinn, Hampiðjan og Byggðastofnun. Nánari upplýsingar um sýninguna veitir Hannes Sigurðsson forstöðumaður í síma: 461 2610/899 3386. Sjá einnig heimasíðu safnsins: http://www.listasafn.akureyri.is/. Safnið er opið alla daga nema mánudaga frá kl. 12-17.

https://www.akureyri.is/is/frettir/baer-i-barnsaugum

Bær í barnsaugum Tíu leikskólar á Akureyri hafa, ásamt Skóladeild Akureyrar og Skólaþróunarsviði Háskólans, tekið höndum saman um verkefni sem hefur hlotið heitið "Bær í barnsaugum". Hápunktur verkefnisins verður föstudaginn 28. maí þegar allir leikskólarnir efna til sameiginlegrar sýningar í miðbæ Akureyrar. Sýningunni verður síðan fram haldið á Glerártorgi í júní. Markmið verkefnisins "Bær í barnsaugum" eru: Að vekja athygli barna og kennara á umhverfi sínu Að vekja athygli barna og kennara á hvað fer fram í bænum þeirra Að vekja athygli samfélagsins á hæfileikum og færni leikskólabarna Að auka samkennd bæjarbúa allra Að vekja athygli annarra á því sem er að gerast í bænunum okkar Þátttakendur í verkefninu hvetja fyrirtæki og stofnanir bæjarins til að beina sjónum sínum að barnamenningu dagana 24.-28. maí, t.d. með því að spila tónlist flutta af börnum eða fyrir börn, skreyta með myndlist eða listaverkum barna eða myndum af börnum, bjóða upp á barnamatseðla eða hvað annað sem hverjum og einum dettur í hug sem tengist barnamenningu, glæða þannig bæinn okkar lífi þessa viku.

https://www.akureyri.is/is/frettir/samstarfssamningar-vegna-arctic-open

Samstarfssamningar vegna Arctic Open Undirritaður var í gær samstarfssamningur Golfklúbbs Akureyrar við Símann og Flugfélag Íslands vegna Arctic Open miðnæturgolfmótsins sem haldið verður í átjánda sinn 23.-26. júní nk. Arctic Open er alþjóðlegt golfmót sem hefur verið haldið frá árinu 1986 og hafa á þriðja þúsund innlendir og erlendir gestir látið drauminn rætast og tekið þátt í mótinu. Keppendur eru sammála um að það sé einstök upplifun að spila golf í blóðrauðu sólarlagi um miðnæturbil svo nærri heimskautsbaugi. Stemmningin á þessari fjögurra daga golfhátíð sé engri lík. Undirritun samninganna. Frá vinstri: Jón Birgir Guðmundsson, formaður Arctic Open nefndarinnar, Jón Karl Ólafsson, framkvæmdastjóri Flugfélags Íslands, Guðmundur Jóhannsson, forstöðumaður Símans á Akureyri, og Ásgrímur Hilmisson, formaður Golfklúbbs Akureyrar. Mótið hefst á miðvikudagskvöldi með glæsilegri opnunarhátíð sem hefur ávallt notið mikilla vinsælda. Fimmtudag og föstudag eru síðan leiknar samtals 36 holur þegar hallar degi og fram yfir miðnættið. Leikið er eftir Stableford punktakerfi með og án forgjafar auk þess sem verðlaun eru veitt fyrir besta árangur í kvenna- og öldungaflokki án forgjafar. Samhliða leik er spiluð liðakeppni. Fjórir eru saman í liði og valið er í liðin af handahófi. Veglegir vinningar verða í boði Flugfélags Íslands og Símans auk þess sem allir þátttakendur fá sérstaka þátttökugjöf. Einnig verður bíll frá Ingvari Helgasyni hf. í verðlaun fyrir þann sem nær að fara holu í höggi og Víking nándarverðlaun frá Vífilfelli. Á laugardagskvöld er loks slegið upp veislu í lokahófi þar sem verðlaunin eru afhent og boðið upp á skemmtiatriði. Í lokahófinu mun Friðrik V. Karlsson matreiðslumeistari töfra fram veislumat unninn úr hráefnum frá sjávarútvegs- og matvælafyrirtækjum á Eyjafjarðarsvæðinu. Nú þegar hafa tugir innlendra og erlendra kylfinga skráð sig til þátttöku í mótinu og ljóst að fjöldi keppenda verður vel á annað hundrað. Frá upphafi hefur Arctic Open höfðað mjög sterkt til erlendra kylfinga og mikið hefur verið lagt upp úr því að laða að sem flesta erlenda gesti. Hin síðari ár hefur færst mjög í vöxt að fyrirtæki nýti uppákomur sem Arctic Open til hvata- og boðsferða fyrir starfsmenn og viðskiptavini. Í ár verður lögð aukin áhersla á að kynna mótið fyrirtækjum sem vilja bjóða innlendum sem erlendum starfsmönnum eða viðskiptavinum til mótsins. Nánar á www.arcticopen.is

https://www.akureyri.is/is/frettir/ithrottir-fyrir-virka-eldri-borgara

Íþróttir fyrir virka eldri borgara Eldri borgarar eiga þess kost að kynnast skemmtilegum íþróttagreinum við allra hæfi frá kl. 10 í fyrramálið í Boganum. Þónokkuð margir nýttu sér þetta tækifæri í gær og nú verður haldið áfram þar sem frá var horfið. Gefin verður innsýn í Boccía kl. 10, kunnáttumenn kenna fólki að handleika golfkylfu og slá boltann svo langt sem augað eygir kl. 10.30 og um kl. 11 verður farið í létta stafagöngu inn undir þaki þessa glæsilega íþróttamannvirkis sem Boginn er. 13. maí kl. 10-12 Kynning á íþróttum fyrir eldri borgara á vegum ÍBA og ÍSÍ í Boganum. Boccía kl. 10, golf kl. 10.30 og stafganga kl. 11. Útbúnaður á staðnum. Boðið upp á ókeypis akstur til/frá Boganum, sjá akstursáætlun. kl. 10-19 Sýning einkasafna, 60 ára og eldri, á Amtsbókasafninu. kl. 14 Leiðsögn og kynning á starfsemi Amtsbókasafnsins. 14. maí kl. 11-12 Kynning á krullu (curling) í Skautahöllinni á vegum ÍBA og ÍSÍ. Útbúnaður á staðnum. kl. 10-19 Sýning einkasafna, 60 ára og eldri, á Amtsbókasafninu. kl. 14 Leiðsögn og kynning á starfsemi Amtsbókasafnsins. 15. maí kl. 10-16 Fræðsludagur (dagskrá). Akstursáætlun: Boðið er upp á akstur á viðburði í Boganum og á Smámunasafnið í Sólgarði. Smámunasafnið: Lagt er af stað frá Lindarsíðu kl. 09:30 og stoppað við eftirtalda staði í eftirfarandi röð: Lindarsíðu, Essónesti við Hörgárbraut, Hús aldraðra, Víðilund, Hlíð og Kjarnalund (u.þ.b. 5 mínútna akstur er á milli staða). Boginn: Lagt er af stað frá Kjarnalundi kl. 09:30 og ekinn öfugur hringur, sjá hér fyrir ofan.

https://www.akureyri.is/is/frettir/oddeyrarskoli-hlytur-hvatningarverdlaun-heimilis-og-skola-2004

Oddeyrarskóli hlýtur hvatningarverðlaun Heimilis og skóla 2004 Oddeyrarskóli hlaut á dögunum hvatningarverðlaun Heimilis og skóla fyrir verkefni sem lýtur að árangursmiðuðu foreldrasamstarfi og verða verðlaunin hvatning til kennara og foreldra um ennþá betra samstarf. Alls bárust 37 tilnefningar um verkefni sem unnin hafa verið í skólum landsins. Sjö manna dómnefnd valdi síðan þau verkefni sem hlutu verðlaun að þessu sinni. Aðalverðlaun Heimila og skóla hlaut hópurinn Vá Vest sem miðar að því að sameina krafta foreldra og þeirra sem vinna með börnum og unglingum í að efla vímuefnaforvarnir og efla unglingamenningu á norðanverðum Vestfjörðum. Við athöfnina léku nemendur úr Tónskólanum Do Re Mí á hljóðfæri og menntamálaráðherra, Þorgerður Katrín Gunnarsdóttir, flutti ávarp og afhenti verðlaun. Í verkefni Oddeyrarskóla vöktu athygli þættir eins og heimsóknir kennara til verðandi 1. bekkinga þar sem nemendur og foreldrar hittu kennarann í fyrsta sinn, heimsóknir kennara á heimili 8. bekkinga þar sem farið var í gegnum ýmsa þætti í skólastarfi, t.d. líðan og væntingar nemenda og foreldra til skólans. Einnig vinna þar sem nemendur 10. bekkinga settu sér markmið og skipulögðu tíma sinn í samráði við kennara og foreldra. Loks var jákvæða umsögnin sem allir nemendur fá senda heim til sín í pósti á vordögum sérstaklega tilnefnd.

https://www.akureyri.is/is/frettir/lokahof-felagsmidstodvanna

Lokahóf félagsmiðstöðvanna Lokahóf félagsmiðstöðvanna á Akureyri verður haldið í Sjallanum annað kvöld, föstudagskvöldið 14. maí. Húsið verður opnað kl. 21 og er lofað stanslausu fjöri til kl. 1 eftir miðnætti við dúndrandi undirleik hljómsveitarinnar SENT. Þetta er árlegur viðburður unglinga í 8., 9. og 10. bekk og eru að sjálfsögðu allir velkomnir. Hver félagsmiðstöð verður með sitt skemmtiatriði en í bænum eru nú starfræktar fimm slíkar, þ.e.a.s. Félund, Stjörnuveröld, Himnaríki, Oddféló og Undirheimar.

https://www.akureyri.is/is/frettir/fraedsludagur-a-morgun

Fræðsludagur á morgun Góð aðsókn hefur verið að fræðslu- og skemmtidögunum "Litríkt vor - virkir eldri borgarar" en þeim lýkur á morgun með afar forvitnilegum fræðsludegi þar sem kennir ýmissa grasa. Fræðsludagurinn verður haldinn í Glerárkirkju og hefst hann klukkan 10 í fyrramálið með ávarpi bæjarstjóra. Síðan líður dagurinn við leik og fræðslu, skemmtun og léttum veitingum, allt til kl. 16 síðdegis. Dagskrá fræðsludagsins er að finna hér: Fræðsludagur.

https://www.akureyri.is/is/frettir/bidrod-vid-listasafnid

Biðröð við Listasafnið Góð stemning og mikil eftirvænting ríkti við Listasafnið á Akureyri í dag þegar opnuð var sýning á Kenjunum eftir Goya. Höfðu menn á orði að það væri merkilegt að sjá biðröð við listasafn á Íslandi og eflaust er það einsdæmi. Hér er án efa um að ræða einn af hápunktum menningarsögu á Akureyri og telur forstöðumaður Listasafnsins, Hannes Sigurðsson, að Kenjarnar séu frægasta listaverk sem til landsins hefur komið. Salir safnsins voru þéttskipaðir og þröng á þingi þegar sýningin var opnuð. Þorgerður Katrín Gunnarsdóttir, menntamálaráðherra, opnaði sýninguna formlega, og síðan var stiginn sjóðheitur flamingódans frammi fyrir þessum frábæru listaverkum. Meðal gesta voru Páll Skúlason, rektor Háskóla Íslands, Kristján Þór Júlísson, bæjarstjóri, Jóhannes Geir Sigurgeirsson, formaður stjórnar Landsvirkjunar, og Tómas Ingi Olrich, sendiherra og fyrrverandi menntamálaráðherra. Myndirnar hér að neðan segja meira en mörg orð um þá hátíðarstemningu sem ríkti í Listagilinu í dag.

https://www.akureyri.is/is/frettir/vorsyning-2004

Vorsýning 2004 Þrítugasta starfsári Myndlistaskólans á Akureyri lýkur með stórri sýningu á verkum nemenda í húsnæði skólans að Kaupvangsstræti 16, Listagili. Þar gefur að líta sýnishorn af því helsta sem nemendur hafa verið að fást við í myndlist og hönnun á þessu skólaári. Fornámsdeild skólans er 39 eininga nám sem skipulagt er með hliðsjón af aðalnámskrá framhaldsskóla og í því felst listrænn og tæknilegur undirbúningur fyrir framhaldsnám á sviði myndlistar og hönnunar. Á sýningunni er greinargott yfirlit þeirrar vinnu sem nemendur í fornámsdeild hafa fengist við á skólaárinu. Að þessu sinni útskrifast 14 nemendur úr Fornámsdeild. Í sérnámsdeildum skólans er fengist við frjálsa myndlist annarsvegar og hönnun hinsvegar. Nám í fagurlistadeild er fjölþætt, þriggja ára sérhæft nám sem veitir starfsmenntun í frjálsri myndlist. Nemendur fá nauðsynlega þjálfun og tilsögn sem gerir þá hæfari til að takast á við ólík viðfangsefni og fjölbreyttar aðferðir í listsköpun sinni. Í Listhönnunardeild er lögð áhersla á tækniþekkingu og frumlega framsetningu hugmynda. Á þremur árum öðlast nemendur yfirgripsmikla þekkingu og þjálfun í faginu sem gerir þá hæfa til að fást við krefjandi verkefni á sviði hönnunar fyrir prentmiðla eða margmiðlun. Nemendur útskrifast að loknu þriggja ára námi í sérnámsdeildum með því að vinna lokaverkefni innan sérgreinarinnar og skrifa rannsóknarritgerð. Að þessu sinni útskrifast 9 einstaklingar og eru útskriftarverk þeirra sérstaklega kynnt á sýningunni. Auk þess sem að ofan er talið verða sýnd verk eftir börn sem hafa stundað nám í barnalistadeild skólans um lengri eða skemmri tíma. Vorsýning Myndlistaskólans á Akureyri verður opnuð fimmtudaginn 20. maí kl. 14 í húsnæði skólans að Kaupvangsstræti 16. Sýningin verður opin daglega kl. 14 - 18 og lýkur sunnudaginn 23. maí. Heimasíða skólans er www.myndak.is

https://www.akureyri.is/is/frettir/min-jord-thin-jord-i-leikhusinu-a-morgun-brudleikhussyningin

Mín jörð - þín jörð í Leikhúsinu á morgun - Brúðleikhússýningin Brúðleikhússýningin "Mín jörð ? þín jörð" verður í Leikhúsinu á Akureyri á morgun. Um er að ræða eina af þeim sýningum sem er á norrænu barnaleikhúshátíðinni sem nú stendur yfir í Reykjavík. Sýningin kemur frá danska brúðleikhúsinu "Teatret Månegøgl" og það er leikarinn og rithöfundurinn Hanne Trolle sem stendur að leikhúsinu og þessari sýningu. Leikhúsið hefur sérhæft sig í ljóðrænu og sjónrænu leikhúsi með tónlist fyrir börn á aldrinum 1½-5 ára. Efniviðinn sækir Hanne í goðsagnir og ævintýri frá öllum heiminum. Leikhúsið hefur aðsetur í Kaupmannahöfn en Hanne hefur ferðast með sýningar sínar um víða veröld. Í leiksýningunni "Mín jörð ? þín jörð" ferðumst við um hnöttinn og hittum fólk, dýr og heyrum tónlist víðs vegar að úr heiminum. Við sjáum hvernig fuglar fá liti, hvernig móðir hafsins sleppur dýrunum lausum, hvernig stóru dýrin hjálpa lótusblóminu að finna ástina sína, hvernig regnið kemur loksins eftir þurrka og við sjáum tréin vaxa. Hanne Trolle sækir hugmyndir í ferðasögur, ævintýri og goðsagnir m.a. frá BNA, Grænlandi, Indlandi og Afríku. Sýningin er samvinnuverkefni Menningardeildar Akureyrarbæjar og Leikfélags Akureyrar og hefst kl. 17 á morgun, þriðjudag 18. maí, í Leikhúsinu (Samkomuhúsinu). Almennt miðaverð er kr. 800 en kr. 400 fyrir börn 12 ára og yngri.

https://www.akureyri.is/is/frettir/kosid-um-sameiningu-akureyrar-og-hriseyjar

Kosið um sameiningu Akureyrar og Hríseyjar Kosið verður um sameiningu Akureyrarkaupstaðar og Hríseyjarhrepps samhliða forsetakosningunum 26. júní. Þetta var ákveðið á fundi samstarfsnefndar um sameiningu sveitarfélaganna í gærkvöldi. Gert er ráð fyrir að sameiningin taki gildi 1. ágúst og að bæjarstjórn Akureyrar fari með stjórn hins sameinaða sveitarfélags fram að almennum sveitarstjórnarkosningum árið 2006. Frétt af www.ruv.is

https://www.akureyri.is/is/frettir/fjorugur-fraedsludagur

Fjörugur fræðsludagur Um 100 manns mættu á sérstakan fræðsludag fyrir eldri borgara í safnaðarheimili Glerárkirkju um síðustu helgi en þar var um að ræða lokahnykkinn á Litríku vori. Létt var yfir mannskapnum, enda mikið um að vera og dagskráin fjölbreytt. Flutt voru fróðleg erindi um allt milli himins og jarðar, í anddyri kynntu ýmsir aðilar þjónustu sína, þ.á m. var öldrunarþjónusta Akureyrarbæjar, Ferðaskrifstofa Akureyrar, Laufáshópurinn og Stefna ehf. sem kynnti námskeið á svið tölvumála. Einnig voru þarna ýmis félagasamtök, s.s. félag hjartasjúklinga á Eyjarfjarðarsvæðinu og félag áhugafólks og aðstandenda Alzheimerssjúklinga og annarra minnissjúkra á Norðurlandi (FAAS-AN). Félag eldri borgara á Akureyri tók virkan þátt í deginum og tróð upp með léttum leikþætti um nokkra eldri borgara sem eru að reyna að fá pláss á elliheimili. Í lok fræðsludagsins fór svo sólin að skína.

https://www.akureyri.is/is/frettir/leikskoli-helgamagrastraeti-tillogur-ad-deiliskipulagi-og-b

Leikskóli, Helgamagrastræti: Tillögur að deiliskipulagi og breytingu á aðalskipulagi Bæjarstjórn Akureyrar auglýsir hér með skv. 1. mgr. 21. gr. skipulags- og byggingarlaga nr. 73/1997 m.s.b. tillögu að breytingu á aðalskipulagi. Breytingin varðar reit milli Helgamagrastrætis og Þórunnarstrætis, norðan Bjarkarstígs, og felst í því að stofnanasvæði stækkar á kostnað opins svæðis þannig að það tekur yfir allan reitinn. Skoða tillögu að breytingu á aðalskipulagi (pdf) Jafnframt er auglýst skv. 25. gr. sömu laga tillaga að deiliskipulagi sama reits og tekur hún einnig til nálægra gatna. Tillagan gerir ráð fyrir því að byggður verði 6 deilda leikskóli á reitnum, með aðalaðkomu frá Helgamagrastræti en foreldrar geti þó einnig lagt við Þórunnarstræti er þeir koma með og sækja börnin. Byggingin verði ein hæð að Þórunnarstræti en tvær að Helgamagrastræti, samtals 1.100 m2 að hámarki. Tillagan felur einnig í sér minniháttar breytingar á lóðarmörkum nálægra íbúðarlóða. Skoða tillögu að deiliskipulagi (jpg) Tillöguuppdrættir með greinargerðum munu liggja frammi í þjónustuanddyri Akureyrarbæjar, Geislagötu 9, 1. hæð, næstu 6 vikur frá birtingu þessarar auglýsingar, þ.e. til miðvikudagsins 30. júní 2004, svo að þeir sem þess óska geti kynnt sér tillögurnar og gert við þær athugasemdir. Frestur til að gera athugasemdir við tillögurnar rennur út kl. 1600 miðvikudaginn 30. júní 2004 og skal athugasemdum skilað til Umhverfisdeildar Akureyrarbæjar, Geislagötu 9, 3. hæð. Hver sá sem ekki gerir athugasemdir við auglýsta tillögu innan þessa frests telst vera henni samþykkur. Skipulags- og byggingarfulltrúi Akureyrarbæjar.

https://www.akureyri.is/is/frettir/breytingar-hja-gummivinnslunni

Breytingar hjá Gúmmívinnslunni Nýir eigendur hafa komið til liðs við Gúmmívinnsluna hf. á Akureyri með kaupum á 66% hlutafjár í félaginu en jafnframt kaupunum mun Gúmmívinnslan kaupa rekstur Kraftbíla ehf. á Akureyri. Það eru þeir Gunnar Sigtryggsson og Óskar Óskarsson sem hafa í sameiningu keypt 66% hlut í félaginu en Þórarinn Kristjánsson og Jóhann Pétur Andersen, sem áttu meirihluta í félaginu, eiga 34% hlut eftir þessi viðskipti. Gunnar er nú þegar kominn til starfa sem framkvæmdastjóri fyrirtækisins en Þórarinn verður stjórnarformaður og starfar áfram hjá fyrirtækinu. „Gúmmívinnslan er öflugt og gott fyrirtæki og við sjáum mörg tækifæri í rekstrinum á komandi árum og þau viljum við nýta sem best, fyrirtækinu og svæðinu hér til hagsbóta. Með sameiningu við Kraftbíla verður fyrirtækið enn öflugra en áður,“ segir Gunnar Sigtryggsson nýr framkvæmdastjóri. Gúmmívinnslan hefur starfað á Akureyri í 21 ár og hefur reksturinn verið farsæll fram til þessa. Eftir umræddar breytingar starfa hjá fyrirtækinu um 30 manns. Starfsstöðvar fyrirtækisins eru í dag fjórar: Aðalstöðvar fyrirtækisins eru við Réttarhvamm en þar fer fram hjólbarðaþjónusta, sólning og endurvinnsla á gúmmíi. Dekkjatrogið við Dalsbraut sem annast hjólbarðaþjónustu og smáviðgerðir bifreiða, svo sem púst- og bremsuviðgerðir auk smurþjónustu. Veiðarfæradeild við Laufásgötu sem annast framleiðslu stálbobbinga og fleiri vara fyrir sjávarútveg. Nýjasti hluti starfseminnar er síðan rekstur vörubílaverkstæðis Kraftbíla við Draupnisgötu. Þórarinn Kristjánsson hefur verið framkvæmdastjóri Gúmmívinnslunnar frá upphafi. Hann hættir nú sem framkvæmdastjóri og verður stjórnarformaður ásamt því að starfa áfram hjá fyrirtækinu. „Mér fannst kominn tími til að minnka aðeins við mig vinnuna og er afar ánægður með að fá inn í fyrirtækið menn héðan af svæðinu þannig að Gúmmívinnslan verður áfram norðlenskt fyrirtæki og enn öflugra en áður. Hér hefur verið byggð upp mikil og sérhæfð þekking og þar liggur meðal annars styrkleiki okkar. Gúmmívinnslan hefur á að skipa góðu starfsfólki, reksturinn hefur alltaf gengið vel og ég er fullviss um að svo verði áfram,“ segir Þórarinn.

https://www.akureyri.is/is/frettir/skaldid-og-sekkjapipuleikarinn

Skáldið og sekkjapípuleikarinn Dagskrá með írska nóbelsskáldinu Seamus Heaney og sekkjapípuleikaranum Liam O'Flynn sem kallast einfaldlega "The Poet and the Piper" verður í Samkomuhúsinu á sunnudaginn kl. 21.00. Heaney er án efa eitt af helstu skáldum samtímans og hefur lengi verið. Það var svo árið 1995 sem Seamus Heaney hlaut Nóbelsverðlaun og þótti sá heiður mikill sigur fyrir ljóðlistina en auk fjölda ljóðabóka hefur Heaney sent frá sér prósaverk, ritgerðir og leikrit. Hann er einnig þekktur fyrir enska þýðingu sína á Bjólfskviðu. Heaney er mikið ólíkindatól og komst nýlega í heimsfréttirnar þegar hann bar lof á rapparann Eminem, sem hefur verið mjög umdeildur fyrir texta sína. Í viðtali við BBC lofaði Heaney Eminem fyrir að hafa "gert heila kynslóð spennta, ekki bara með ágengum textum heldur með orkunni sem felst í þeim". Sem kunnugt er fara þrír viðburðir á Listahátíð í Reykjavík fram á Akureyri. Þessir viðburðir eru skipulagðir í samstarfi Akureyrarbæjar og Listhátíðar og er um að ræða brautryðjendastarf í að bjóða upp á viðburði af Listahátíð utan höfuðborgarsvæðisins með skipulögðum hætti. Einn þessara viðburða er skipulagður og framleiddur frá grunni af Listasafninu á Akureyri, en það er sýning á Kenjunum eftir Goya sem standa mun á yfir á safninu til 4. júlí. Hin atriðin koma frá Írlandi og Frakklandi. Forsala aðgöngumiða á "Skáldið og sekkjapípuleikarann" er í Pennanum Bókval. Einnig verða miðar seldir við innganginn. Aðgangseyrir er 3.500 kr.

https://www.akureyri.is/is/frettir/allra-sidustu-syningar-a-elvis

Allra síðustu sýningar á Elvis Enn eru til lausir miðar á leiksýninguna "Eldað með Elvis" í Samkomuhúsinu í kvöld og annað kvöld. Þetta verða allra síðustu sýningar á þessu vinsæla verki sem gengið hefur fyrir fullu húsi hér á Akureyri. Eldað með Elvis er í senn drepfyndið og átakanlegt. Söguþráðurinn er á þá leið að lamaður maður, sem áður var Elvis-eftirherma, ófullnægð eiginkona hans og brjóstgóð dóttir, kynnast ósköp venjulegum deildarstjóra hjá Myllunni og þá verður er fjandinn laus... Uppsetningin hlaut frábæra dóma og hefur verið vel tekið af áhorfendum. Leikarar eru Álfrún Örnólfsdóttir, Steinn Ármann Magnússon, Friðrik Friðriksson og Halldóra Björnsdóttir. Þýðandi er Hallgrímur Helgason og leikstjóri er Magnús Geir Þórðarson. Síminn í miðasölu Samkomuhússins er 462 1400.

https://www.akureyri.is/is/frettir/hringtorg-a-hlidarbraut

Hringtorg á Hlíðarbraut Í sumar er fyrirhugað að gera tvö hringtorg á Hlíðarbraut; á gatnamótunum við Hlíðarfjallsveg og við Merkigil. Markmið framkvæmdarinnar er að auka umferðaröryggi og tryggja greiðar samgöngur um Hlíðarbraut. Skoða: Yfirlitsuppdrátt ... Syðra torgið ... Nyrðra torgið. Nánari upplýsingar um framkvæmdina eru veittar á Umhverfisdeild Akureyrarbæjar, Geislagötu 9, sími 460 1100. Skipulags- og byggingarfulltrúi Akureyrarbæjar.

https://www.akureyri.is/is/frettir/nordurlandameistarar-i-korfubolta

Norðurlandameistarar í körfubolta Tveir liðsmenn Þórs urðu Norðurlandameistarar í körfubolta á sunnudag þegar unglingalandslið Íslands, U-18 ára, bar sigurorð af Svíum í úrslitaleik Norðurlandameistaramótsins sem haldið var í Stokkhólmi. Þórsararnir sem um ræðir eru Bjarni Konráð Árnason og Ólafur Halldór Torfason. En það gerðu fleiri garðinn frægan í Svíaríki því stúlknalandsliðið U-16 og piltalandsliðið U-16 urðu einnig Norðurlandameistarar. Sjá nánar á heimasíðu Þórs, www.thorsport.is.

https://www.akureyri.is/is/frettir/songvaka-i-minjasafnskirkjunni

Söngvaka í Minjasafnskirkjunni Fyrsta söngvaka sumarsins í Minjasafnskirkjunni verður haldin laugardaginn 29. maí kl. 20.30 en þá ætla Þórarinn Hjartarson og Þuríður Vilhjálmsdóttir að stíga á stokk og flytja nokkur vel valin lög. Minjasafnið á Akureyri hefur boðið upp á söngvökur síðan 1994. Þær hafa vakið verðskuldaða athygli enda hvergi hægt að finna skemmtidagskrá af þessum toga. Í sérstakri en viðeigandi umgjörð Minjasafnskirkjunnar eru áheyrendur leiddir í söngferðalag í tali og tónum um íslenska tónlistarsögu frá miðöldum til okkar daga. Efnisskráin er afar fjölbreytt og spannar allt frá dróttkvæðum miðalda til söngva og þjóðlaga frá nítjándu og tuttugustu öld. Fram að 20. öld er íslensk tónlistarsaga nær einvörðungu saga söngs, og sá söngur var nátengdur orðsins list sem ávallt hefur verið þungamiðja íslenskrar menningar. Öðruvísi gat tónlistin varla verið þ.e. lengst af voru nær engin hljóðfæri til í landinu. Efniviður til að smíða hljóðfæri var enginn til né heldur fjármunir til að kaupa þau. Ekki var heldur til stétt hefðarfólks sem í útlöndum hélt uppi hljómsveitum, hljóðfæraleikurum o.s.frv. Aðgangseyrir á söngvökuna með Þórarni Hjartarsyni og Þuríði Vilhjálmsdóttur er 1.000 kr.

https://www.akureyri.is/is/frettir/listsyning-i-midbaenum-a-morgun

Listsýning í miðbænum á morgun Það verður mikið um að vera á morgun í Miðbæ Akureyrar þegar leikskólabörn halda þar mikla og litríka listsýningu frá kl. 11 fyrir hádegi og fram eftir degi. Uppákoman er hápunktur verkefnisins "Bær í barnsaugum" sem 10 leikskólar á Akureyri standa að ásamt Skóladeild Akureyrar og Skólaþróunarsviði Háskólans á Akureyri. Dagskráin hefst með því að börn úr leikskólanum Kiðagili syngja lag við ljóð eftir Davíð Stefánsson frá Fagraskógi, farið verður með gamlar þulur og loks opna tíu leikskólakrakkar sýningua formlega og njóta við það aðstoðar Kristjáns Þórs Júlíussonar, bæjarstjóra. Sýningin í miðbænum stendur til kl. 19 á morgun en þriðjudaginn 1. júní verður hún sett upp á Glerártorgi og stendur þar út júní. Í Aðalnámskrá leikskóla segir m.a. "leikskóla ber að nýta þau menningarlegu og félagslegu tækifæri sem umhverfi hans og staðsetning gefur kost á." Með þetta að leiðarljósi var ákveðið að ráðast í verkefni sem felst m.a. í því að vekja athygli barna á umhverfi sínu. Verkefnið er leið til að tengja saman leikskóla og samfélag. Leikskólarnir hafa hver og einn valið sér leið til að kynnast samfélaginu, m.a. með heimsóknum í fyrirtæki og stofnanir bæjarins. Þátttakendur í verkefninu hvetja fyrirtæki og stofnanir bæjarins til að beina sjónum sínum að barnamenningu dagana 24.-28. maí, t.d. með því að spila tónlist flutta af börnum eða fyrir börn, skreyta með myndlist eða listaverkum barna eða myndum af börnum, bjóða upp á barnamatseðla eða hvað annað sem hverjum og einum dettur í hug sem tengist barnamenningu, glæða þannig bæinn okkar lífi þessa viku. Börnin á Lundarseli hafa kynnt sér hverjir byggja bæinn, hvaða hópar búa í bænum og við hvað þeir fást. Ákveðið var beina sjónum að listamönnum og viðfangsefnum þeirra svo og eldri borgurum. Í Listagilinu munu þau sýna hvernig þau nálguðust viðfangsefni sitt með skráningu og listaverkum. Á Pálmholti hafa börnin gert rannsóknir á húsunum sínum og unnið þau í pappakassa ásamt því að vinna veggmyndir og skúlptúra eftir eigin áhugasviði. Þeirra sýningarstaðir eru m.a. gluggi Listfléttunnar. Börnin í Kiðagili hafa kynnt sér Davíð Stefánsson og munu túlka ljóðin hans á margvíslegan hátt fyrir framan Pennann/ Bókval. Yngstu börnin munu túlka leikskólann sinn. Börnin í Holtakoti hafa í vetur unnið með nánasta umhverfi sitt. Með rannsóknum sínum fundu börnin álfatengsl í klettunum, í framhaldi af því var ákveðið að skapa álfabyggð sem verður sett upp neðst í Skátagilinu. Leikskólinn Krógaból er í Glerárkirkju. Börnin þar hafa kynnt sér kirkjurnar á Akureyri, þau hafa búið til kirkjumyndir, hökla og skírnarfont svo eitthvað sé nefnt. Þeirra sýningarstaður eru kirkjutröppurnar fyrir framan Akureyrarkirkju. Elstu börnin á Sunnubóli eru í samstarfi við Sparisjóð Norðlendinga. Þau hafa farið í ferðir um bæinn og fest á filmu með einnota myndavélum eigin upplifanir. Þau hafa m.a. heimsótt Sparisjóð Norðlendinga og beint sjónum sínum að Glerártorgi, upplifanir sínar hafa þú svo útfært á margvíslegan hátt. Sýningarstaðurinn verður í og við Sparisjóðinn. Börnin á Flúðum eru í samstarfi við Norðurmjólk. Þau hafa farið í rannsóknar- og könnunarferðir í fyrirtækið og hefur hver hópur nálgast viðfangsefnið á mismundandi hátt. Á planinu við Myndlistarskólann í Gilinu verður margt forvitnilegt að sjá, og af sérstökum ástæðum verður m.a. boðið upp á skyrsmökkun í boði Norðurmjólk. Síðusel er í samstarfi við Minjasafnið og veltir fyrir sér gamla tímanum, sem þau munu endurskapa í kirkjutröppunum og á grasbalanum þar við hliðina. Naustatjörn er nýr leikskóli í hverfi sem er að byggjast upp. Börnin hafa verið að rannsaka sitt nánasta umhverfi og endurskapa það á ýmsan hátt sem þau munu sýna okkur fyrir framan Símann í Hafnarstræti. Það sem vakti áhuga barnanna á Klöppum var fiskabúrið í Bautanum. Eftir umræður og vangveltur barnanna ákváðu þau að búa til fiskabúr og nýta til þess glerbyggingu Bautans. En Bautinn mun einmitt bjóða upp á barnamatseðil vikuna 24.-28. maí og í samstarfi við ÚA bjóða upp á Nemó – lagaða fiska. Aðalstyrktaraðilar verkefnisins eru Samkaup-Nettó, Menningar- og viðurkenningasjóður KEA, Verktakafyrirtæki Páls Alfreðssonar, Útgerðarfélag Akureyringa, KB-banki, Norðlenska matborðið, Sparisjóður Norðurlands, Ásprent, Vífilfell og Akureyrarbær.

https://www.akureyri.is/is/frettir/sundthjalfun-fatladra-barna

Sundþjálfun fatlaðra barna Sundfélagið Óðinn, í samstarfi við Fjölskyldudeild Akureyrarbæjar og ÍSÍ á Akureyri, vinna saman að undirbúningi að markvissri sundþjálfun fyrir börn með fötlun. KEA veitti styrk í þetta átaksverkefni að upphæð 100.000 kr. Verkefnið byrjaði í mars 2004 og stendur í 10 vikur. Æfingar eru 1 sinni í viku og 7 börn hafa stundað þær. Mikill áhugi er á að áframhaldandi sundþjálfun verði fyrir börn með fötlun hér á Akureyri en það hefur ekki verið í boði áður. Sundþjálfun er mjög góð fyrir börn með fötlun þar sem þau styrkjast bæði andlega og líkamlega en það kemur sér vel fyrir þau í framtíðinni. Stefnt er að því að börnin fari á Nýársmót fatlaðra sem er árviss viðburður í Reykjavík og má búast við að þá láti að sér kveða nýir afreksmenn frá Akureyri.

https://www.akureyri.is/is/frettir/uppskeruhatid-skakmanna

Uppskeruhátíð skákmanna Hin árlega uppskeruhátíð Skákfélags Akureyrar verður haldin í kvöld kl. 20 í Íþróttahöllinni. Hátíðin markar jafnan lok hvers starfsárs félagsins en á henni eru verðlaun veitt fyrir viðburði vetrarins. Boðið er upp á léttar veitingar og líklegt verður að teljast að gripið verði í tafl. Allir eru velkomnir.

https://www.akureyri.is/is/frettir/orugg-utigaesla

Örugg útigæsla Sumarið 2004 er rekinn einn gæsluvöllur á Akureyri, Eyrarvöllur við Eiðsvöll. Markmið með rekstri gæsluvallar á Akureyri er að veita börnum á aldrinum 2ja-7 ára örugga útigæslu. Á gæsluvellinum er líf og fjör alla daga, þar er lögð áhersla á að börnin leiki sér í frjálsum útileikjum. Af og til yfir sumarið er boðið upp á "öðruvísi" daga, þar sem koma má með nesti, boðið upp á andlitsmálningu, popp eða aðra tilbreytingu. Þessir dagar eru auglýstir sérstaklega á vellinum. Síminn á Eyrarvelli er 462 6298. Opnunartími Eyrarvallar er frá kl. 13-16 alla virka daga frá 24. maí til 20. ágúst. Gjald fyrir komu á gæsluvöll er 200 kr. eða 2 gæslumiðar. Hægt er að kaupa kort með 25 gæslumiðum á gæsluvellinum. Kortið kostar 2.000 kr. Systkinaafsláttur er ekki veittur. Öll börn eldri en 2ja ára, sem koma til gæslu eða í heimsókn á gæsluvellina greiða gæslugjald. Forstöðumaður gæsluvalla er Sesselja Sigurðardóttir leikskólaráðgjafi á Skóladeild Akureyrarbæjar. Sími forstöðumanns er 460 1453. Sjá nánar á http://skoladeild.akureyri.is.

https://www.akureyri.is/is/frettir/klezmer-nova-i-sjallanum-a-sunnudag

Klezmer Nova í Sjallanum á sunnudag Listahátíð í Reykjavík heldur áfram á Akureyri og nú eru það galsafullu Frakkarnir í Klezmer Nova sem troða upp í Sjallanum á Akureyri á sunnudagskvöld kl. 21.30. Meðlimir Klezmer Nova, sem eru níu talsins, leika alkunna tegund tónlistar sem kennd er við gyðinga frá Austur-Evrópu og ber keim af rússneskri, hebreskri og búlgarskri tónlist með austrænu ívafi en tónlist þeirra hefur jafnframt með tímanum orðið djass- og poppskotin. Flutningur hljómsveitarinnar hefur hvarvetna fengið frábæra dóma og leið hennar liggur milli listahátíða hér og þar í heiminum. Gríðarlegt fjör er á tónleikum hljómsveitarinnar og óhætt að gera ráð fyrir upplifun sem seint líður úr minni. Miðasala á tónleikanna fer fram í Pennanum í Hafnarstræti á Akureyri og við innganginn.

https://www.akureyri.is/is/frettir/starfsaaetlanir-a-netid

Starfsáætlanir á netið Starfsáætlanir Akureyrarbæjar fyrir árið 2004 eru komnar á heimasíðuna. Í þeim eru birtar áætlanir sviða og ýmissa nefnda, hvaða markmið hafa verið lögð fram og hvernig menn hyggjast ná þeim. Birt eru skorkort fyrir viðkomandi starfsemi, listar yfir verkefni og annað þvíumlíkt. Einnig er að finna í starfsáætlunum tölulegar upplýsingar af ýmsu tagi sem vakið gætu forvitni þeirra sem þær skoða. Smelltu á Starfsáætlanir 2004 undir liðnum "Ýmislegt nytsamlegt" á hægri væng forsíðunnar til að kynna þér starfsáætlanir ársins hjá Akureyrarbæ.

https://www.akureyri.is/is/frettir/atvinnuhorfur-skolafolks-a-akureyri

Atvinnuhorfur skólafólks á Akureyri Ákveðið hefur verið að kanna hversu margt skólafólk, 17 ára (f. 1987) og eldra með lögheimili á Akureyri, er enn án sumarstarfs. Fyrirhugað er að leysa vanda þeirra að einhverju leyti með tilboði um 6 vikna vinnu. Þeir sem eru enn án atvinnu og óska eftir starfi hjá Akureyrarbæ eru beðnir um að sækja um í þjónustuanddyri Akureyrarbæjar, Geislagötu 9, 1. hæð fyrir 15. júní nk. Eldri umsóknir þarf að staðfesta fyrir 15. júní hjá þjónustuanddyri Akureyrarbæjar í síma 460 1000 eða með tölvupósti á thonustuanddyri@akureyri.is. Frekari upplýsingar veitir starfsmannaþjónusta í síma 460 1067.

https://www.akureyri.is/is/frettir/bilaklubburinn-30-ara

Bílaklúbburinn 30 ára Félagar í Bílaklúbbi Akureyrar gerðu sér glaðan dag í tilefni af 30 ára afmæli félagsins sem var í gær. Slegið var upp veislu í félagsheimilinu við Frostagötu þar sem það bar meðal annars til tíðinda að formaður klúbbsins og bæjarstjórinn á Akureyri undirrituðu viljayfirlýsingu um samstarf og uppbyggingu til næstu ára. Þar er gert ráð fyrir að Bílaklúbburinn komi sér upp æfinga- og keppnisaðstöðu ofan bæjarins á Glerárdal, umferðaröryggi verði eflt og boðið upp á námskeið í akstursíþróttum. Bæjarstjórinn, Kristján Þór Júlíusson, lýsti ánægju sinni með starf frjálsra félagasamtaka á borð við Bílaklúbb Akureyrar en sagðist sjálfur lítið kunna á bíla, nema þá helst kúplinguna, bensíngjöfina og bremsuna, svona hér um bil. Var honum þá umsvifalaust boðið á námskeið í einhverri þeirra greina sem félagar í Bílaklúbbnum leggja stund á. Kristján Þ. Kristinsson, formaður Bílaklúbbs Akureyrar, og Kristján Þór, bæjarstjóri, undirrita viljayfirlýsingu um samstarf. Glæsilegir stálfákar af eldri gerðinni voru að sjálfsögðu hafðir til sýnis í tilefni dagsins.

https://www.akureyri.is/is/frettir/baerinn-i-augum-barna

Bærinn í augum barna Sýningin Bær í barnsaugum var opnuð með mikilli viðhöfn og að viðstöddu fjölmenni við kirkjutröppurnar á Akureyri í gær. Umferð var lokað um Kaupvangsstræti, Gilið, enda voru þeir sem fylgdust með ekki háir í loftinu, börn af leikskólum bæjarins voru í meirihluta. Tíu leikskólar í bænum ásamt Skóladeild Akureyrar og skólaþróunarsviði Háskólans tóku saman höndum og standa saman að verkefninu, en börnin og kennarar þeirra hafa unnið að undirbúningi þess allt frá áramótum. Börnin kynntu sér menningu í bænum og skoðuðu samfélagið Akureyri með sínum augum. Nú er komið að bæjarbúum að njóta afrakstursins og upplifa túlkun barnanna á bænum sínum. Hver og einn leikskóli vann að ákveðnu verkefni; listamenn og eldri borgarar, skáldið Davíð Stefánsson, álfar, kirkjumyndir, ljósmyndir af byggingum, hvernig mjólkin er búin til, gamli tíminn og fiskar eru dæmi um það sem börnin voru að fást við og skoða. Sýningin verður flutt á Glerártorg og þar verður hún út júnímánuð (frétt úr Morgunblaðinu / www.mbl.is). Myndirnar hér að neðan segja meira en mörg orð um stemninguna sem ríkti í miðbænum í gær.

https://www.akureyri.is/is/frettir/vefmyndavel-i-listagilinu

Vefmyndavél í Listagilinu Vefmyndavélin á heimasíðu bæjarins var flutt upp í Listagil á föstudag og gefur nú skemmtilegra sjónarhorn á bæinn en áður var. Vélin er staðsett í Listasafninu á Akureyri og vísar niður Gilið og út á Pollinn. Smellið á takkann "Akureyri í beinni" á forsíðu heimasíðunnar eða hér til að skoða. Unnið að uppsetningu vefmyndavélarinnar í Listasafninu á föstudag.

https://www.akureyri.is/is/frettir/sorpeyding-eyjafjardar-opnar-heimasidu

Sorpeyðing Eyjafjarðar opnar heimasíðu Í dag var heimasíða Sorpeyðingar Eyjafjarðar opnuð á vorfundi Héraðsnefndar Eyjafjarðar. Heimasíðunni er annars vegar ætlað að vera upplýsingabanki fyrir Eyfirðinga um allt sem viðkemur flokkun úrgangs til endurvinnslu og hins vegar að veita stjórnsýsluupplýsingar um Sorpeyðinguna. Á heimasíðunni eru upplýsingar um 24 flokka úrgangs sem endurvinnslufarvegir eru fyrir í Eyjafirði, allt frá kertaafgöngum og til bílhræja. Þá eru þar fundargerðir stjórnar Sorpeyðingar, upplýsingar um rekstur hennar, tengingar á lög og reglur sem lúta að úrgangi o.fl. Þess er vænst að heimasíðan verði aðgengilegur og öflugur upplýsingabanki um allt sem lýtur að úrgangsmálum á svæðinu og stuðli þannig að því að urðun úrgangs minnki. Slóðin á heimasíðu Sorpeyðingar Eyjafjarðar er www.sorpey.is. Grafísk hönnun var í höndum Arnars Sigurðssonar hjá Geimstofunni á Akureyri og um forritun sá Atli Már Egilsson hjá Pyttinum á Akureyri.

https://www.akureyri.is/is/frettir/vefnadur-i-punktinum

Vefnaður í Punktinum Í tilefni af 10 ára afmæli Punktsins verða settar upp sýningar á handverki sem unnið hefur verið í Punktinum frá opnun hans. Nú er komið að vefnaðarsýningunni. Stax á fyrstu dögum starfseminnar var Punktinum gefinn vefstóll. Síðan hafa bætst við 14 vefstólar sem ýmist hafa verið gefnir staðnum eða lánaðir. Allur þessi fjöldi vefstóla er til nota fyrir gesti Punktsins með mismunandi uppistöðum og mikið hefur verið ofið af dúkum, púðum, áklæðum, sjölum, veggteppum, mottum og myndvefnaði. Sýnishorn af þeim munum eru nú sýnd á Punktinum og verður sú sýning opin til 24. júní. Punkturinn er opinn alla virka daga frá kl. 13-17. Lokað verður vegna sumarleyfa frá 28. júní til 9. ágúst. Nánari upplýsingar um Punktinn er að finna á heimasíðu hans http://www.punkturinn.akureyri.is/

https://www.akureyri.is/is/frettir/till-ad-breytingum-a-deiliskipulagi-i-afangi-naustahverfi-1

Till. að breytingum á deiliskipulagi: I. áfangi Naustahverfis - stækkun Með vísan til 1. mgr. 26. gr. skipulags- og byggingarlaga auglýsir Akureyrarbær hér með tillögu að breytingum á deiliskipulagi 1. áfanga Naustahverfis, upphaflega samþykktu í bæjarstjórn 23. apríl 2002, síðast breyttu með samþykkt bæjarstjórnar 2. mars 2004. Lagt er til að skipulagssvæðið verði stækkað til suðurs og norðvesturs. Í syðri viðbót komi 6 einbýlishús og 30 íbúðir í fjölbýlishúsum og húsi fyrir sambýli. Í nyrðri viðbót komi 41-56 íbúðir í fjölbýlis-, par- og raðhúsum og húsi fyrir sambýli. Skoða tillöguuppdrátt: Á pdf-formi (1600k) ... Á jpg-formi (700k) Skoða till. að breyttum skilmálum (pdf, 260k) Tillöguuppdráttur og tillaga að breyttum skipulagsskilmálum munu liggja frammi í þjónustuanddyri Akureyrarbæjar, Geislagötu 9, 1. hæð, næstu 6 vikur frá birtingu þessarar auglýsingar, þ.e. til föstudagsins 16. júlí 2004, svo að þeir sem þess óska geti kynnt sér tillöguna og gert við hana athugasemdir. Frestur til að gera athugasemdir við tillöguna rennur út kl. 16:00 föstudaginn 16. júlí 2004 og skal athugasemdum skilað til Umhverfisdeildar Akureyrarbæjar, Geislagötu 9, 3. hæð. Hver sá sem ekki gerir athugasemdir við auglýsta tillögu innan þessa frests telst vera henni samþykkur. Akureyri 4. júní 2004, Skipulags- og byggingarfulltrúi Akureyrarbæjar. Ath: Nauðsynlegt er að hafa nýlega útgáfu af Acrobat Reader til þess að geta skoðað pdf-skjölin sem vísað er til. Hægt er að sækja útgáfu 6 hér:

https://www.akureyri.is/is/frettir/fundir-um-sameiningarmal

Fundir um sameiningarmál Ákveðið hefur verið að íbúar Hríseyjarhrepps og Akureyrarkaupstaðar greiði atkvæði um sameiningu sveitarfélaganna samhliða forsetakosningum laugardaginn 26. júní nk. Kynningarfundir vegna fyrirhugaðrar sameiningar verða haldnir sem hér segir: Hrísey: Þriðjudaginn 8. júní kl. 20.00 í félagsheimilinu Sæborg. Akureyri: Miðvikudaginn 9. júní kl. 20.00 á Fiðlaranum, 4. hæð, Strandgötu 14. Skorað er á íbúa sveitarfélaganna að koma á fund í sinni heimabyggð og kynna sér sameiningarmálin. Sérstakur bæklingur um fyrirhugaða sameiningu var borinn inn á hvert heimili í Hrísey í gær, sunnudaginn 6. júní, og verður borinn út á Akureyri á morgun, þriðjudaginn 8. júní.

https://www.akureyri.is/is/frettir/tilbod-i-ny-upplysingakerfi-baejarins

Tilboð í ný upplýsingakerfi bæjarins Ríkiskaup auglýstu um helgina, fyrir hönd Akureyrarbæjar, eftir tilboðum í ný upplýsingakerfi bæjarins. Óskað er eftir tilboðum í fjárhagskerfi ásamt launa- og mannauðskerfi. Tilboð skulu einnig ná til vinnu við greiningu á hvernig boðnar lausnir falla að þörfum bæjarins, uppsetningu og innleiðingu kerfisins, kennslu auk hýsingar og reksturs kerfanna. Útboðsgögn verða til afgreiðslu hjá Ríkiskaupum miðvikudaginn 9. júní nk og skal skila þeim til Ríkiskaupa eigi síðar en mánudaginn 26. júlí 2004 kl. 14.00 þar sem þau verða opnuð að viðstöddum þeim bjóðendum sem þess óska.

https://www.akureyri.is/is/frettir/stofnun-hverfisnefndar-i-siduhverfi

Stofnun hverfisnefndar í Síðuhverfi Annað kvöld, fimmtudagskvöldið 10. júní, verður haldinn stofnfundur hverfisnefndar í Síðuhverfi en fyrir hafa verið stofnaðar hverfisnefndir á Akureyri bæði í Giljahverfi og á Oddeyri. Góð reynsla hefur verið af starfi þessara nefnda og er það hluti af áætlun um Staðardagskrá 21 að stofna hverfisnefndir í öllum hverfum bæjarins. Stofnfundurinn verður haldinn í Síðuskóla kl. 20.30 annað kvöld og er dagskráin svohljóðandi: Setning fundar og kynning á hugmyndum um starf hverfisnefnda Reynslan af hverfisnefnd Oddeyrar Kynning á stofnunum félagssviðs í Síðuhverfi Umræður um málefni hverfisins Kosning hverfisnefndar Kristján Þór Júlíusson, bæjarstjóri, situr fyrir svörum ásamt öðrum fulltrúum og starfsmönnum bæjarsins. Íbúar Síðuhverfis eru hvattir til að mæta á fundinn og láta til sín taka í málefnum hverfisins.

https://www.akureyri.is/is/frettir/malefnalegir-kynningarfundir

Málefnalegir kynningarfundir Seinni kynningarfundurinn um fyrirhugaða sameiningu Hríseyjarhrepps og Akureyrarkaupstaðar var haldinn á Akureyri í gærkvöldi. Fyrri fundurinn var í Hrísey á þriðjudagskvöld og þóttu báðir fundirnir málefnalegir og góðir. Um eða yfir 40 manns mættu á hvorn fundinn fyrir sig og virtist sem fundarmenn væru eindregið fylgjandi sameiningu sveitarfélaganna þótt vissulega kæmu fram gagnlegar spurningar og varnaglar væru slegnir. Í máli Kristjáns Þórs Júlíussonar, formanns samstarfsnefndar um sameiningu Hríseyjarhrepps og Akureyrarkaupstaðar, á fundinum í gær, kom fram að vonandi væri þetta aðeins fyrsta skrefið í átt að frekari sameiningu sveitarfélaganna við Eyjarfjörð því sundrung væri aðeins til trafala en samruni gerði mönnum kleift að koma fram sem sterkari heild í þágu framfararmála við fjörðinn. Kosið verður um sameininguna samhliða forsetakosningum 26. júní nk. Frá fundinum sem haldinn var á Fiðlaranum á Akureyri í gærkvöldi. Samstarfsnefndin, talið frá vinstri: Oddur Helgi Halldórsson, Þröstur Jóhannsson, Kristinn Fr. Árnason, Jakob Björnsson, Kristján Þór Júlíusson og Ragnar Jörundsson (í pontu). Fundarstjóri var Pétur Bolli Jóhannesson.

https://www.akureyri.is/is/frettir/songvaka-i-minjasafnskirkjunni-2

Söngvaka í Minjasafnskirkjunni Þriðja söngvaka sumarsins verður haldinn laugardaginn 12. júní kl. 20.30. Flytjendur eru þau Hjörleifur Hjartarson og Íris Ólöf Sigurjónsdóttir. Minjasafnið á Akureyri hefur boðið upp á söngvökur síðan 1994. Þær hafa vakið verðskuldaða athygli enda hvergi hægt að finna skemmtidagskrá af þessum toga. Í sérstakri en viðeigandi umgjörð Minjasafnskirkjunnar eru áheyrendur leiddir í söngferðalag í tali og tónum um íslenska tónlistarsögu frá miðöldum til okkar daga. Efnisskráin er afar fjölbreytt og spannar allt frá dróttkvæðum miðalda til söngva og þjóðlaga frá nítjándu og tuttugustu öld. Fram að 20. öld er íslensk tónlistarsaga nær einvörðungu saga söngs, og sá söngur var nátengdur orðsins list sem ávallt hefur verið þungamiðja íslenskrar menningar. Öðruvísi gat tónlistin varla verið þ.e. lengst af voru nær engin hljóðfæri til í landinu. Efniviður til að smíða hljóðfæri var enginn til né heldur fjármunir til að kaupa þau. Ekki var heldur til stétt hefðarfólks sem í útlöndum hélt uppi hljómsveitum, hljóðfæraleikurum. Aðgangseyrir er kr. 1000.

https://www.akureyri.is/is/frettir/komin-hverfisnefnd-i-siduhverfi

Komin hverfisnefnd í Síðuhverfi Hverfisnefnd Síðuhverfis var kjörin á góðum stofnfundi í Síðuskóla í gærkvöldi. Líflegar umræður spunnust á fundinum um málefni sem varða íbúa hverfisins, svo sem hraðahindranir, græn svæði, göngustíga og snjómokstur. Áður höfðu fulltrúar bæjarins kynnt fyrir íbúunum skóla- og skipulagsmál í hverfinu. Um 40 manns sátu fundinn sem stóð frá klukkan 20.30 til að verða ellefu. Aðalmenn í hverfisnefnd Síðuhverfis eru: Dýrleif Skjóldal, Elín Magnúsdóttir, Hannes Pétursson, Helga Eymundsdóttir og Sigþór Heimisson. Til vara eru í nefndinni: Drífa Matthíasdóttir, Ingibjörg Magnúsdóttir og Kristín Konráðsdóttir. Það leyndi sér ekki á fundinum að áhugi íbúanna fyrir málefnum hverfisins er mikill og verður spennandi að fylgjast með störfum nýstofnaðrar hverfisnefndar Síðuhverfis. Hverfisnefnd Síðuhverfis. Talið frá vinstri: Helga, Ingibjörg, Elín, Drífa, Dýrleif, Kristín, Sigþór og Hannes.

https://www.akureyri.is/is/frettir/ny-adkoma-ad-lystigardinum

Ný aðkoma að Lystigarðinum Ný aðkoma að Lystigarðinum á Akureyri var formlega vígð síðastliðinn föstudag og um leið var hleypt í loftið nýrri heimasíðu með öllum helstu upplýsingum um garðinn. Hönnun nýrrar aðkomu, sem er við norðvesturhorn garðsins, var gerð af fyrirtækinu Landmótun í Kópavogi og verklegar framkvæmdir hófust árið 2002. Á svæðinu eru mörg og góð bílastæði fyrir gesti garðsins og aðkoma hópferðabíla er öll hin besta. Mun þetta bæta mjög aðgang að þessum landsfræga garði og létta umferð um Eyrarlandsveginn. Það var Þóra Ákadóttir, forseti bæjarstjórnar, sem klippti á borðann og opnaði nýtt hlið að Lystigarði Akureyrar. Slóðin á heimasíðu garðsins er www.lystigardur.akureyri.is. Þóra Ákadóttir klippir á borðann. Yfirlitsteikning af nýrri aðkomu Lystigarðsins á Akureyri.

https://www.akureyri.is/is/frettir/listasumar-og-jonsmessuhatid

Listasumar og jónsmessuhátíð Listasumar á Akureyri 2004 verður sett í Ketilhúsinu á laugardag kl. 15. Þá verður opnuð sýning þriggja listkvenna, Auðar Vésteinsdóttur, Bjargar Þorsteinsdóttur og Sigríðar Ágústsdóttur. Yfirskrift sýningarinnar er “Nítjándi júní - vefur, vatnslitur og leir. Fleira verður á dagskrá, svo sem fyrirlestur um kvenréttindadaginn og aðrar óvænt uppákomur. Loks verður dansað um kvöldið í Deiglunni frá kl. 21.30. Jónsmessuhátíð er hluti Listasumars en hún verður í Kjarnskógi miðvikudagskvöldið 23. júní. Dagskráin hefst á neðra bílastæðinu við Kjarnakot kl. 19 og stendur til kl. 22. Opnuð verður sýning á verkum barna úr listasmiðjunni “Jörðinni” með Bernd Ogrodnik, spennandi stöðvar verða um allan skóg: Punt og prjál, seiður og seiðkona, leikir, álfar, Íslandsblómið, þjóðljóð, kakó og grill. Loks verður Jónsmessubrennan tendruð kl. 21.30. Skorað er á bæjarbúa að fjölmenna og fagna góðu Listasumri 2004. Kíkið á vefmyndavélina úr Listagilinu hér.

https://www.akureyri.is/is/frettir/gott-vedur-framundan

Gott veður framundan Einstaklega gott veður er nú á Akureyri og Veðurstofa Íslands gerir ráð fyrir að veðrið næstu daga verði milt og gott norðaustanlands. Búast má við ágætum hita og að sólin láti sjá sig. Nánar tiltekið er spáin frá Veðurstofunni svohljóðandi: Veðurhorfur á landinu til kl. 18 á morgun: Hæg suðvestanátt eða hafgola og víða bjartviðri norðan- og austantil í dag, annars skýjað að mestu og dálítil væta norðantil á landinu á morgun. Hiti 8 til 17 stig, hlýjast í innsveitum á Norður- og Austurlandi í dag. Á fimmtudag, 17. júní: Fremur hæg norðlæg eða breytileg átt. Stöku skúrir norðan- og austanlands, annars bjartviðri að mestu. Hiti 7 til 13 stig, en 11 til 17 stig sunnanlands. Á föstudag, laugardag og sunnudag: Vestlæg eða breytileg átt, 3-8 m/s og víða bjartviðri, en sums staðar súld eða þokuloft við sjóinn. Hiti 10 til 16 stig, en allt að 22 stigum til landsins.

https://www.akureyri.is/is/frettir/samid-um-smidi-a-einni-oflugustu-slokkvibifreid-landsins

Samið um smíði á einni öflugustu slökkvibifreið landsins Í dag undirrituðu Kristján Þór Júlíusson, bæjarstjóri á Akureyri og Sigurjón Magnússon, framkvæmdastjóri MT bíla í Ólafsfirði, samning um smíði slökkvibifreiðar fyrir Slökkvilið Akureyrar. Bifreiðin er af stærstu og öflugustu gerð, undirvagn af gerðinni Scania 124 og yfirbygging hönnuð og smíðuð af MT bílum. Umsaminn smíðatími er 10 mánuðir og afhending samkvæmt því í apríl á næsta ári. Efnt var til útboðs um smíðina og reyndist tilboð MT bíla ehf. hagstæðast. Kaupverð bifreiðarinnar er rúmlega 28 milljónir króna. Frá undirrituninni í dag. Talið frá vinstri: Helgi Aðalsteinsson, stjórnarmaður MT-bíla, Sigurjón Magnússon, framkvæmdastjóri MT-bíla, Kristján Þór Júlíusson, bæjarstjóri á Akureyri, Erling Þór Júlinusson, slökkviliðsstjóri á Akureyri, og Árni Þór Freysteinsson, innkaupastjóri Akureyrarbæjar, sem hafði umsjón með útboðinu. Scania bifreiðin verður búin 450 hestafla túrbínuvél, fjórhjóladrifi, sjálfskiptingu og tvöföldu áhafnarhúsi með reykköfunarstólum fyrir 4 slökkviliðsmenn. Yfirbygging er úr trefjaplasti, útfærð og hönnuð að óskum Slökkviliðs Akureyrar. Í henni eru m.a. 3000 lítra vatnstankur, 150 lítra froðutankur, 5000 lítra Ziegler dæla, rafstöð, slöngubúnaður, stigar, sérljósabúnaður og fleira. Mikið skáparými er í yfirbyggingunni. Erling Þór Júliníusson, slökkviliðsstjóri á Akureyri, segir að undirbúningur kaupanna hafi hafist strax í haust. “Hér er á ferðinni slökkvibifreið sem verður ein af þeim öflugri á landinu. Það má segja að bíllinn sé samkvæmt því sem fremst er í Evrópu um þessar mundir en samt eru ýmsar áherslur í bílnum teknar frá Ameríku. Fyrir höfum við eldri bifreið sem við leggjum áherslu á sem tækjabíl en nýi bíllinn verður uppsettur sem fyrsti bíll í eldsvoðum og með áherslum sem lagnabíll. Það þýðir að í uppsetningu hans eru t.d. um 1000 metrar í svokölluðum útdraganlegum lögnum, auk annarra hefðbundinna handlagna, töluvert stærri dæla en í okkar eldri bíl og stærri vatnstankur og stærri vél. Tilkoma nýju bifreiðarinnar mun auka breiddina í tækjabúnaði Slökkviliðs Akureyrar og efla á þann hátt þjónustu okkar.” Erling Þór segir það mjög ánægjulega niðurstöðu að tilboð MT bíla ehf. hafi reynst hagstæðast í smíði bifreiðarinnar. “Vissulega er það gleðilegt að smíði sem þessi skuli geta farið fram hér í næsta nágrenni. Þetta skapar okkur til dæmis allt aðra möguleika til að fylgjast með framgangi verksins og sparar bæði tíma og fjármuni. Þetta sýnir líka hversu góðum árangri MT bílar hafa náð á sínu sviði en við hjá Slökkviliði Akureyrar höfum til að mynda nýverið fengið í hendur sjúkrabíl sem smíðaður er hjá fyrirtækinu og er í alla staði hinn vandaðasti. Við höfum líka kynnt okkur þá slökkvibíla sem MT bílar hafa smíðað fyrir önnur slökkvilið á landinu og vitum að við erum hér í dag að semja um vöru sem hægt er að treysta að verður eins og best gerist,” segir Erling Þór Júliníusson, slökkviliðsstjóri Slökkviliðs Akureyrar. Sigurjón Magnússon, framkvæmdastjóri MT bíla, segir slökkvibifreiðina fyrir Akureyrarbæ eitt stærsta einstaka smíðaverkefni fyrirtækisins í slökkvibílum hingað til. “Frá upphafi hefur markmið okkar verið að byggja hér á landi upp fyrirtæki sem geti verið samkeppnisfært erlendum aðilum og öðrum í gæðum, verði og öðrum þáttum. Því er það ánægjuefni og mikil viðurkenning að niðurstaða Akureyrarbæjar í mjög vönduðu útboðsferli hafi verið sú að velja okkar smíði. Þó öll verkefni á okkar leið séu ánægjuleg þá hlýt ég sérstaklega að fagna því þegar um er að ræða stórt verkefni fyrir nágrannasveitarfélag, eins og í þessu tilfelli. Það hlýtur að gleðja okkur Eyfirðinga og eyfirskt atvinnulíf,” segir Sigurjón. Aðspurður segir Sigurjón að smíðin verði á flestan hátt hliðstæð fyrri bifreiðum fyrirtækisins. “Frávikin eru helst þau að þessi bifreið er lengri á milli hjóla og einnig er óvenjulegt að dælubúnaður er í miðri bifreiðinni í stað þess að vera í skáp aftast í yfirbyggingu, eins og venja er. Hér má segja að komi okkur að góðum notum að hafa útfært hönnnun yfirbygginganna strax í upphafi á þann hátt að auðvelt væri að aðlaga þær að óskum viðskiptavinanna. Það skiptir höfuðmáli,” segir Sigurjón Magnússon.

https://www.akureyri.is/is/frettir/gripid-verdur-til-radstafana

Gripið verður til ráðstafana Gert er ráð fyrir að mikill fjöldi gesta leggi leið sína á tjaldsvæðin á Akureyri um komandi helgi. Hátíðahöld af ýmsu tagi eru í bænum fyrir og um helgi og leggja því margir leið sína til bæjarins. Talsvert var um ölvun og óspektir og einnig var umgengni slæm á tjaldsvæðinu við Þórunnarstræti um þessa sömu helgi á liðnu ári. Tryggvi Marinósson stjórnarformaður sem kallar ekki allt ömmu sína á þessum vettvangi eftir að hafa staðið vaktina um verslunarmannahelgar síðastliðin ár, sagði að helgin í kringum 17. júní í fyrra hefði þó slegið allt út. "Þetta var bara alveg hræðilegt," sagði hann. Til að tryggja að slíkt endurtaki sig ekki verður gripið til ýmissa ráðstafana, m.a. verður umferð bíla um svæðið mjög takmörkuð. Gæsla verður aukin og í samstarfi við lögreglu verður gripið til ráðstafana gagnvart þeim sem ekki virða þær reglur sem gilda á tjaldsvæðinu, s.s. um ölvun, umgengni og almenna hegðun. Þá er einnig minnt á að ungmennum innan 18 ára er ekki heimil dvöl á tjaldsvæðunum nema í fylgd með forráðamanni. Tjaldsvæðið að Hömrum hefur verið opið frá því í vor, en fyrstu gestirnir slógu upp tjöldum sínum þar í lok apríl. Tjaldsvæðið við Þórunnarstræti var opnað í lok síðustu viku, 11. júní. Frétt af mbl.is

https://www.akureyri.is/is/frettir/17-juni-a-akureyri-4

17. júní á Akureyri Að venju verður mikið um að vera frá morgni til kvölds á Akureyri 17. júní. MA-stúdentar setja svip sinn á bæinn og dagskráin, sem skátarnir hafa veg og vanda af, er þéttskipuð. Dagskrá 17. Júní 2004 í umsjón Skátafélagsins Klakks: 8.00 Fánar dregnir að húni 9.15 Lúðrasveit Akureyrar og Bílaklúbbur Akureyrar vekja bæinn með viðkomu á Fjórðungssjúkrahúsinu, Dvalarheimilinu Hlíð og fleiri stöðum 10.00 Bílasýning Bílaklúbbs Akureyrar við Oddeyrarskóla opin til 18:00. Mörg glæsileg ökutæki til sýnis, haldin verður græjukeppni ofl. 12.00-17.00 Útsýnisflug á vegum Vélflugfélags Akureyrar 14.00-17.00 Slökkvilið Akureyrar með opið hús í höfuðstöðvum sínum Árstíg 2 18.00 Borgarbíó býður frítt í bíó á Pétur Pan 18.00 Sambíóin bjóða frítt í bíó á Scooby doo 2 13.30 Hátíðardagskrá á Klöppunum Lúðrasveit Akureyrar leikur Séra Gunnlaugur Garðarsson flytur helgistund Kór Glerárkirkju syngur Ávarp forseta bæjarstjórnar - Þóra Ákadóttir 14.00 Skrúðganga að Ráðhústorgi frá Hamarkotsklöppum Lúðrasveit Akureyrar spilar og skátar leiða gönguna 14.30 Hátíðardagskrá á Ráðhústorgi til kl. 17.00 Skúli Gautason stjórnar dagskránni Lúðrasveit Akureyrar leikur í upphafi og á milli ávarpa Ávarp Fjallkonu, Jónína Ólafsdóttir nemi í VMA Ræða Nýstúdent frá MA - Elmar Geir Unnsteinsson Ræða Bæjarstjóra Kristjáns Júlíussonar Barnagospelkór Hjálpræðishersins syngur Mjallhvít dansleikhús flutt af B-210 Lundarskóla. Höfundar B-210, Svanhvít og Anna Erna Hrönn syngur nokkur létt lög fyrir krakkana Hinir bráðskemmtilegu Hvanndalsbræður Jóhanna Vala Höskuldsdóttir og Lilja Guðmundsdóttir með barnaatriði Birgitta Haukdal syngur Hljómsveitin SENT spilar nokkur lög 14.30 Fjölskylduskemmtun í miðbæ til kl. 17.00 Skátatívolí - Með sól í hjarta Hoppikastalar frá Skátalandi Kassaklifurskeppni á vegum Björgunarsveitarinnar Súlna Hestamannafélagið Léttir leiðir hesta undir börnin – Staðsett í Hólabraut sunnan íþróttavallar Kassabílakappakstur Fjöllistahópurinn Circus Atlantis sýnir listir sínar 21.00 Skemmtidagskrá á Ráðhústorgi Skúli Gautason stjórnar dagskránni Benedikt Búálfur og Dídí skemmta krökkunum Erna Hrönn syngur nokkur hress lög Brúðuleikarinn Bernd Ogrodnik Hin vinsæla hljómsveit Í Svörtum fötum leikur nokkur lög Hinir bráðskemmtilegu Hvanndalsbræður Hljómsveitin SENT leikur fyrir dansi MA - stúdentar koma í bæinn um miðnætti Dagskrá lýkur um kl. 00.30 22.30 Félag harmonikkuunnenda í Eyjafirði leikur í göngugötu Smelltu hér ef þú vilt opna og prenta út dagskrá hátíðarhaldanna á pdf-formi.

https://www.akureyri.is/is/frettir/vatn-er-svalt-2

Vatn er svalt Tímabilið 18.júní til 1.ágúst stendur yfir átak til heilsueflingar á Akureyri sem ber yfirskriftina "Vatn er svalt". Markmið átaksins er að vekja athygli bæjarbúa á mikilvægi neysluvatns til heilsueflingar og nauðsyn þess að tryggja öllum aðgengi að góðu vatni. Auk þess er vakin athygli á mikilvægi vatnsins í atvinnulífinu. Þó vatn sé algengasta efnasambandið á jörðinni, hefur meirihluti jarðarbúa ekki aðgang að góðu drykkjarvatni. Um 60% líkamans er vatn og er okkur lífsnauðsynlegt að fá vatn á hverjum degi. Akureyringar þurfa ekki að óttast vatnsskort og geta drukkið hreint og ómengað vatn beint úr krananum. Hollast er að fá vökva án viðbótarefna og skipar hreint og ómengað vatn þar fyrsta sætið. Heilsueflingarráð var stofnað síðastliðið haust. Í því eru fulltrúar félagsþjónustunnar, heilbrigðiskerfisins og atvinnulífsins. Tilgangur ráðsins er að vera þekkingarbrunnur, vettvangur skoðanaskipta og hvati að heilsueflandi aðgerðum. "Vatn er svalt" er fyrsta verkefni ráðsins og koma eftirtaldir aðilar að verkefninu: Akureyrarbær, Norðurorka, Vífilfell, Brim og Strýta, rækjuvinnsla Samherja hf. Átakið hefst með kynningu og dreifingu vatns á Glerártorgi föstudaginn 18. júní kl. 16:00. Þar að auki verður vatn á sérstöku kynningarverði í verslunum og matsölustöðum bæjarins á meðan átakinu stendur. Stuðlum að betri heilsu með því að drekka vatn – Vatn er svalt!

https://www.akureyri.is/is/frettir/hatidardagur-islenskra-kvenna-19-juni

Hátíðardagur íslenskra kvenna 19. júní Jafnréttis- og fjölskyldunefnd Akureyrar stendur fyrir dagskrá að Hömrum laugardaginn 19. júní í tilefni þess að 89 ár verða þá liðin frá því að konur á Íslandi fengu kosningarétt til Alþingis. Nefndin heldur upp á daginn á útivistarsvæðinu að Hömrum við Kjarnaskóg og hefst dagskráin kl. 13. Formaður nefndarinnar, Gerður Jónsdóttir, flytur ávarp og börn afhjúpa skilti til minningar um Vilhelmínu Lever (1802-1879) athafnakonu á Akureyri sem var fyrst kvenna til þess að kjósa í sveitarstjórnarkosningum hér á landi og það 19 árum áður en konur fengu kosningarétt til sveitarstjórna. Vilhelmína var einnig fyrsti kjósandinn á Akureyri til þess að fá nafn sitt skráð í kjörbók Akureyrar. Skiltið er hannað af Hallgrími Ingólfssyni og skartar tilgátuteikningu af Vilhelmínu eftir Kristin G. Jóhannsson myndlistarmann. Að lokinni afhjúpun skiltisins verður gróðursett í lundi tileinkuðum Vilhelmínu. Jafnréttis- og fjölskyldunefnd hvetur konur og karla á öllum aldri til þess að taka þátt í dagskránni og minnast þessa mikilvæga dags.

https://www.akureyri.is/is/frettir/fra-opnun-dalsbrautar

Frá opnun Dalsbrautar Dalsbraut var formlega opnuð fyrir umferð á föstudagsmorgun, Kristján Þór Júlíusson bæjarstjóri klippti á borða sunnarlega í brautinni og ók síðan sem leið lá fremstur í flokki á eðalvagni eftir hinni nýju leið að Borgarbraut. Borgarbrautin opnar nýja leið milli bæjarhluta, frá efri brekku og að Oddeyri eða Glerárhverfi um Borgarbraut og er því mikil samgöngubót fyrir ökumenn í innanbæjarakstri. Kostnaður við lagningu þessa hluta Dalsbrautar er um 60 milljónir króna. Til skoðunar er innan bæjarkerfisins að leggja Dalsbrautina áfram til suðurs, allt að Miðhúsabraut í Naustahverfi, en með slíkri framkvæmd myndi mjög létta á umferð um Þórunnarstræti. Frétt af www.mbl.is Á myndinni má sjá Kristján Þór Júlíusson bæjarstjóra klippa á borða við suðurenda Dalsbrautar. Hjá honum er Guðmundur Guðlaugsson, deildarstjóri framkvæmdadeildar bæjarins, og lengst til vinstri Jakob Björnsson, formaður bæjarráðs. Mynd: Skapti Hallgrímsson/Mbl.

https://www.akureyri.is/is/frettir/jonsmessuleikur-i-kjarnaskogi-1

Jónsmessuleikur í Kjarnaskógi Jónsmessuleikur Listasumars verður í Kjarnaskógi í kvöld þar sem hápunkturinn er sýningin "Jörðin" eftir brúðugerðarmanninn Bernd Ogrodnik. Yfirskrift sýningarinnar er "Allir vegir liggja til Akureyrar og þaðan út í heim". Bernd er þekktur og virtur brúðugerðarmaður um allan heim og þekkja Íslendingar hann líklega best fyrir Pappírs-Pésa. Leiðbeinendur í leiksmiðjum ásamt Bernd eru: Anna Richards, dansari, Gustavo Peréz, listfræðingur, Wolfgang Frosti Sahr, tónlistarmaður og Leikklúbburinn Saga. Þetta er fjórða árið í röð sem Jónsmessuhátíð er haldin í Kjarnaskógi. Fjöldi gesta í skóginn á Jónsmessu hefur margfaldast á þessum árum og mættu á milli 500 og 600 manns í fyrra og 400 árið þar á undan. Á Jónsmessuleik í Kjarnaskógi í ár verða eins og í fyrra settar upp níu stöðvar víðsvegar um skóginn sem hafa hver sitt þema og má þar nefna álfa og álfabyggð, spá- og seiðkonur, þjóðljóð og hljóðfæraleik, leik og föndur, tillögur að þjóðarblómi Íslendinga, getraunir og orðaleik, kakó og grill og síðast en ekki síst Jónsmessubrennu með brekkusöng og sirkus. Fyrir áhugasama og óþreytta þá stendur Minjasafnið á Akureyri fyrir Jónsmessugöngu eftir að hefðbundinni dagskrá lýkur við Sólúrið kl. 22 og verður gengið sem leið liggur upp í klettana fyrir ofan skóginn. Dagskráin hefst á neðra bílastæðinu við Kjarnakot kl. 19 og verður skrúðganga upp að Sólúrinu þar sem sýningin "Jörðin" fer fram. Stöðvarnar verða opnar til kl. 21.30 en þá verður kveikt í Jónsmessubrennunni við Sólúrið og stendur dagskráin þar til kl. 22.

https://www.akureyri.is/is/frettir/kosid-um-sameiningu-a-morgun

Kosið um sameiningu á morgun Kosið verður um sameinginu Hríseyjarhrepps og Akureyrarkaupstaðar samhliða forsetakosningum á morgun. Samstarfsnefnd um sameiningu sveitarfélaganna tveggja ákvað að leggja til að íbúar þessara sveitarfélaga greiði atkvæði um sameiningu þeirra í eitt sveitarfélag. Sameiningin mun taka gildi 1. ágúst næstkomandi reynist fleiri kjósendur í báðum sveitarfélögum fylgjandi sameiningu en þeir sem eru andvígir. "Það er beggja hagur að sveitarfélögin sameinist og í rauninni borðleggjandi, hvort heldur sem er út frá efnahagslegum eða félagslegum rökum," sagði Kristján Þór Júlíusson, bæjarstjóri á Akureyri, í samtali við Morgunblaðið fyrr í mánuðinum. "Ávinningurinn ætti að vera öllum ljós, bæði Hríseyingum og Akureyringum. Sameining sveitarfélaganna við Eyjafjörð er það sem koma skal og hér er stigið mikilvægt og í rauninni táknrænt skref í þá áttina." Nái sameiningin fram að ganga mun bæjarstjórn Akureyrar fara með stjórn sameinaðs sveitarfélags fram að almennum sveitarstjórnarkosningum árið 2006. Fram að þeim tíma verður starfandi samráðsnefnd, sem er núverandi hreppsnefnd Hríseyjar, og mun hún hittast reglulega og koma sjónarmiðum Hríseyinga á framfæri við fagnefndir sameinaða sveitarfélagsins. Fagnefndir Akureyrar munu fara með stjórn málaflokka fram að næstu kosningum. Samþykkt um stjórn Akureyrar og fundarsköp bæjarstjórnar mun gilda í sameinuðu sveitarfélagi og mun það bera heitið Akureyrarkaupstaður. Alls munu 11 fulltrúar verða kjörnir í stjórn hins sameinaða sveitarfélags í næstu sveitarstjórnarkosningum. Eignir, skuldir, réttindi og skyldur sem tilheyra sveitarfélögunum munu falla til nýja sameinaða sveitarfélagsins. "Það er ljóst að Hríseyjarhreppur er því miður nokkuð skuldugt sveitarfélag ef mið er tekið af íbúafjölda," segir Kristján Þór. "Hins vegar mun sameining ekki hafa í för með sér neina verulega skuldaaukningu fyrir Akureyringa, einfaldlega vegna þess hversu fjölmenn við erum og því vegur skuldaaukning engu sem orð er á hafandi. Kostirnir og það sem vinnst með sameiningunni vegur miklu þyngra." Skorað er á íbúa sveitarfélaganna að taka þátt í kosningunum um sameiningu sveitarfélaganna á morgun. Byggt á grein úr Morgunblaðinu 5. júní 2004.

https://www.akureyri.is/is/frettir/sameining-akureyrar-og-hriseyjar-samthykkt

Sameining Akureyrar og Hríseyjar samþykkt Meirihluti íbúa Akureyrar og Hríseyjar samþykkti sameiningu sveitarfélaganna tveggja en kosið var samhliða forsetakosningum á laugardag. Hríseyingar samþykktu sameininguna nær einróma, eða með 93,5% atkvæða. Af 124 sem greiddu atkvæði sögðu 116 já og 8 nei eða 6,5%. Alls voru 133 á kjörskrá í Hrísey. Meirihluti kjósenda á Akureyri var einnig hlynntur sameiningu en um 75% þeirra sem kusu í sameiningarkosningunum sögðu já. Um 11.500 manns voru á kjörskrá á Akureyri. Sameiningin tekur gildi 1. ágúst næstkomandi og mun bæjarstjórn Akureyrar fara með stjórn sameinaðs sveitarfélags fram að almennum sveitarstjórnarkosningum árið 2006. Samráðsnefnd verður starfandi fram að þeim tíma, sem koma mun sjónarmiðum Hríseyinga á framfæri við fagnefndir sameinaða sveitarfélagsins. Fagnefndir Akureyrar munu fara með stjórn málaflokka fram að næstu kosningum, en þá verða 11 fulltrúar kosnir í stjórn hins nýja sameinaða sveitarfélags. Frétt úr Morgunblaðinu 28. júní 2004.

https://www.akureyri.is/is/frettir/menntamidjan-i-evropusamstarfi

Menntamiðjan í Evrópusamstarfi Menntasmiðjan hefur á undanförnum árum verið þátttakandi í ýmsum Evrópuverkefnum, aðallega í gegnum SÓKRATES/Grundtvig áætlun Evrópusambandsins. Markmið SÓKRATES/Grundtvig er m.a. að auka getu fólks til að taka fullan þátt í þjóðfélaginu og gera sér grein fyrir mismunandi menningum þjóða, að auka atvinnumöguleika einstaklinga með því að efla kunnátta og þekkingu, og að gefa fólki tækifæri til að stunda formlegt nám að nýju innan eða utan skólakerfis og með fjarnámi/sjálfsnámi. Verkefnið sem Menntasmiðjan hefur verið þátttakandi í undanfarið ár ber yfirskriftina "Promotion of flexible learning in new environments through European network of Folk High Schools" (FLENHOFS). Meðal markmiða verkefnisins er að þróa tengslanet milli lýðháskóla og fullorðinsfræðslustofnana og að styrkja lýðháskóla-hreyfinguna í Evrópu á grundvelli Evrópuvitundar. Að bæta gæði fullorðinsfræðslu og auka framboð á námstækifærum fyrir fullorðna með því að deila sín á milli og kynna nýstárlegar kennsluaðferðir og það sem vel hefur verið gert (good practice). Með samstarfinu í þessu verkefni kemur m.a. í ljós að þó að lýðháskólarnir á Norðurlöndunum og í N-Evrópu hafi verið starfræktir sl. 200 ár er hugmyndafræði þeirra síður en svo úrelt og á reyndar vel við í okkar síbreytilega nútímaþjóðfélagi. Lýðháskólarnir eru mikilvægur þáttur fullorðinsfræðslunnar og ákjósanlegt er að viðhalda þeim og efla m.a. til að tryggja fjölbreytni í fullorðinsfræðslu í Evrópu allri. Nánari upplýsingar um SÓKRATES/Grundtvig á http://ask.hi.is/page/grundtvig. Nánari upplýsingar um verkefnið á www.flexible.lt og einnig í Menntasmiðjunni í síma 462-7255 eða thorbjorg@akureyri.is.

https://www.akureyri.is/is/frettir/danski-drengjakorinn

Danski drengjakórinn Danski drengjakórinn hefur verið á tónleikaferð um Ísland undanfarið og heldur tónleika í Akureyrarkirkju kl. 20 í kvöld. Kórinn kom síðast til landsins fyrir 10 árum og söng þá í Reykjavík, Stykkishólmi og á Selfossi. Fyrsta ferð kórsins til Íslands var hins vegar árið 1954 og síðan aftur 1956 og 1967. Kórinn er mörgum Íslendingum minnstæður fyrir söng sinn á "Hláturpolka" sem oft heyrðist í útvarpinu í sambandi við barnatímann hér fyrr á árum. Det danske drengekor er drengjakór án fullorðinsradda og er sjálfstæð stofnun innan K.F.U.M í Emdrup. Drengirnir eru frá Kaupmannahafnarsvæðinu og eru á aldrinum 10 - 14 ára. U.þ.b. helmingur þeirra eru á aldrinum 10-11 ára og eru nú að fara í sína fyrstu tónleikaferð. Verkin, sem drengirnir syngja eru danskir sálmar, söngvar og þjóðlög, klassísk verk, jazz og swing, auk danskra söngva eru einkennandi fyrir kórinn. Á ferð með kórnum er jazztríó (píanó, bassi og trommur). Núverandi stjórnandi kórsins er Steen Lindholm. Hann lauk námi við Konunglega tónlistarháskólann í Kaupmannahöfn sem stjórnandi og organisti. Hann hefur stjórnað kórum og haldið námskeið um kórstjórn víða um heim, einnig á Íslandi. Auk þess hefur hann staðið fyrir frumflutningi erlendis á verkum íslenskra tónskálda. Steen Lindholm er einnig formaður Dansk-Islandsk Samfund, sem um þessar mundir stendur að sýningu á íslenskum málverkum í einkaeign í Danmörku í samvinnu við Gerðarsafn í Kópavogi.

https://www.akureyri.is/is/frettir/blaskeljahatid-i-hrisey-a-laugardag

Bláskeljahátíð í Hrísey á laugardag Á laugardag verður hin árlega Bláskeljahátíð haldin í Hrísey en hátíðina sótti fjöldi manns á síðasta ári, mun fleiri en nokkurn hafði órað fyrir. Hátíðin hefst með málþingi um kræklingarækt kl. 10 á laugardag, kynningu á fyrirtækinu Norðurskel, sem rekið er í Hrísey, og á möguleikum til kræklingaræktar sem stóriðnaðar á Íslandi. Margar þjóðir hafa á farsælan hátt byggt upp kræklingarækt til hagsbóta fyrir sig. Nægir að nefna Prince Edvard Island í Kanada þar sem kræklingarækt hefur vaxið úr engu í á 3. tug þúsunda tonna og veitir um 2500 manns atvinnu í greininni sjálfri og afleiddum störfum. Klukkan 13.30 verður hátíðin sjálf formlega sett á samkomuflöt Hríseyjar. Þar verður gestum boðið án endurgjalds að gæða sér á kræklingaréttum af ýmsum gerðum á glæsilegu langborði. Íslandsmeistaramótið í kræklingaáti verður haldið í fyrsta sinn á Íslandi. Þar heyr hópur fólks harða baraáttu um fyrstu sætin í nýrri íþróttagrein sem forsvarsmenn Norðurskeljar binda miklar vonir við í framtíðinni. Ströngum reglum verður framfylgt að erlendri fyrirmynd. T.d. er sérstakur tímavörður og dómari fyrir hvern keppanda sem starfa undir ströngu eftirliti yfirdómara. Stórglæsileg verðlaun eru í boði: Utanlandsferð með Smyril-Line. Eftir keppnina gefst almenningi tækifæri á að spreyta sig og keppa við klukkuna í kræklingáti undir eftirliti dómara. Tónlistaratriði verða gestum til yndisauka og smábátar fyrir börn og fullorðna verða í höfninni og í kringum eynna. Gestum býðst einnig að fara í siglingu með kræklingabátnum Sævari út að kræklingalínunum og kynna sér ræktunina. Sævar er gamla ferja Hríseyinga og afar þægilegt farþegaskip. Í Hrísey hefur fyrirtækið Norðurskel hafið kræklingarækt. Fyrirtækið er stofnað árið 2000 og undirbúningur ræktarinnar og útsetning lína staðið allar götur síðan. Íslenski kræklingurinn (bláskelin) þykir afbragðsvara og helstu kostir hans miðað við annan evrópskan krækling eru mikil holdafylling í skelinni og bragðgæði. Bláskelin er hrein hollustuvara og hefur alla kosti úrvalssjávarfangs svo sem að innihalda omega-3 fitusýrur.

https://www.akureyri.is/is/frettir/thusundir-gesta-i-baenum-um-helgina

Þúsundir gesta í bænum um helgina Hið árlega ESSO-mót KA í knattspyrnu fyrir fimmta aldursflokk drengja hefst á Akureyri í dag og því verður slitið að kvöldi laugardags. Á sama tíma stendur yfir Pollamót Þórs og má búast við nokkur þúsund gestum til bæjarins í tengslum við þessi tvö íþróttamót. Aldrei áður hafa jafn margir þátttakendur verið skráðir til leiks í Essó-mótið eða á fimmtánda hundrað strákar, sem skiptast á 144 lið frá 34 félögum um allt land. Keppt verður á níu keppnisvöllum. Liðunum 144 er skipt í flokka – A, B, C, D og E-lið og hver flokkur skiptist síðan í fjóra riðla. ESSO-mót KA er fjölmennasta árlega íþróttamót sem haldið er hér á landi. Auk rösklega 1.400 drengja, sem sparka bolta keppnisdagana, koma að mótinu fjölmargir þjálfarar, farararstjórar og foreldrar þátttakenda. Ætla má að þegar allt er talið, gestir auk þeirrar fjölmennu og vösku sveitar sem sér til þess að mótshaldið gangi snurðulaust, komi að mótinu um þrjú þúsund manns. Til marks um umfang mótsins má nefna að í eina máltíð fyrir þátttakendur, þjálfara og fararstjóra þarf 600 kg af kjúklingi, 300 kg af frönskum, 140 kg af hrásalati og 100 kg af kokteilsósu. Með þessari máltíð er gert ráð fyrir að drukknir verði um 800 lítrar af kóki! Að kvöldi föstudags verður efnt til mikillar hátíðar í miðbæ Akureyrar fyrir gesti mótsins og aðra sem vilja njóta. Örn Árnason, leikari, stjórnar hátíðinni, en tónlistaratriði verða í höndum Papanna og Hvanndalsbræðra. ESSO-mót KA er sem fyrr segir fyrir fimmta aldursflokk drengja, sem eru 11 og 12 ára gamlir. Mótið sækja strákar jafnt frá stórum sem smáum íþróttafélögum. Fjölmennasta sveitin kemur frá Fjölni í Grafarvogi, rétt um hundrað strákar. Allar frekari upplýsingar um mótið er að finna á slóðinni www.ka-sport.is.

https://www.akureyri.is/is/frettir/vatn-er-svalt-um-400-manns-toku-thatt-i-getraun

Vatn er svalt - um 400 manns tóku þátt í getraun Á sunnudag lauk kynningu á átakinu “Vatn er svalt” á Glerártorgi. Að kynningunni stóðu Norðurorka, Vífilfell, Brim, Strýta, rækjuvinnsla Samherja hf., Akureyrarbær og Norðurorka. Getraun var í tengslum við átakið, þar sem spurt var: Hvað rúmast mikið vatn í vatnstanknum? Svar: 1 rúmmetri. Hvaða fyrirtæki sér um að koma neysluvatni til íbúa Akureyrarbæjar? Svar: Norðurorka. Hversu mikið magn af vatni flutti Strýta, rækjuvinnsla Samherja hf. út á árinu 2003? Svar: 450 tonn. Hversu mikið magn af ís getur Brim framleitt á sólarhring? Svar: 100 tonn. Viðbrögðin létu ekki á sér standa og tóku um 400 manns þátt í getraun átaksins á Glerártorgi. Vinningshafarnir voru 17 og fá þeir allir kippu af Toppi að launum frá Vífilfelli. Átakið sjálft stendur enn yfir og verður meðal annars boðið upp á vatn á sérstöku kynningarverði í verslunum og matsölustöðum bæjarins í því tilefni til 1. ágúst.

https://www.akureyri.is/is/frettir/vaxtarsamningur-undirritadur

Vaxtarsamningur undirritaður Í gær var undirritaður svokallaður vaxtarsamningur fyrir Eyjafjarðarsvæðið en gerð samningsins er hluti af byggðaáætlun stjórnvalda þar sem sérstök áhersla er lögð á Eyjafjarðarsvæðið. Vaxtarsamningurinn tekur til tímabilsins 2004 til 2007 og byggir á nýjum aðferðum við að styrkja hagvöxt einstakra svæða með uppbyggingu klasa. Samningurinn tekur mið af sambærilegum verkefnum víða erlendis, m.a. í Finnlandi, Ítalíu og Bandaríkjunum, þar sem lögð er aukin áhersla á að efla byggðakjarna. Segja má að um algjöra nýjung sé að ræða hér á landi á sviði byggðamála, þar sem kjarni aðferðarinnar felst í að styrkja sjálfbæran hagvöxt viðkomandi svæðis með markaðstengdum áherslum. Frá undirritun samningsins í gær. Á myndinni eru f.v.: Kristján Þór Júlíusson, bæjarstjóri á Akureyri, Valgerður Sverrisdóttir, iðnaðar- og viðskiptaráðherra, Ásgeir Magnússon, framkvæmdastjóri Skrifstofu atvinnulífsins á Norðurlandi, og Benedikt Sigurðarson, stjórnarformaður KEA. Reksturs samningsins þessi tæp 4 ár er fjármagnaður þannig að um helmingur komi frá sveitarfélögum á svæðinu, einkaaðilum og stofnunum, og um helmingur frá stjórnvöldum, þ.e. byggðaáætlun í umsjón iðnaðarráðuneytis. Þannig leggur iðnaðarráðuneytið fyrir hönd stjórnvalda til 90 m.kr. þar sem byggt er á fjárheimildum innan ramma byggðaáætlunar með fyrirvara um samþykki alþingis. Mótframlag að upphæð 87,5 m.kr. verður fjármagnað af öðrum aðilum samningsins, þ.e. Atvinnuþróunarfélagi Eyjafjarðar f.h. sveitarfélaga í Eyjafirði, Byggðastofnun, Háskólanum á Akureyri, Iðntæknistofnun Íslands, KEA, Skrifstofu atvinnulífsins á Norðurlandi og Útflutningsráði Íslands. Framlag stofnana verðu að mestu í formi sérfræðivinnu. Auk þessara aðila eru Akureyrarbær og stéttafélög á Eyjafjarðarsvæðinu einnig aðilar að samningnum. Atvinnuþróunarfélag Eyjafjarðar mun sjá um framkvæmd samningsins samkvæmt sérstökum verksamningi þar um.

https://www.akureyri.is/is/frettir/islenski-safnadagurinn

Íslenski safnadagurinn Á sunnudaginn frá kl. 14-17 verður líflegt á safnasvæðinu og margt áhugavert í boði jafnt utan sem innan dyra. Gestum gefst kostur á að ganga Nonnaslóð upp frá safnasvæðinu, út eftir Naustahöfðanum og niður gömlu kaupstaðarleiðina í Búðargil, með leiðsögn Brynhildar Pétursdóttur safnvarðar. Nonnagangan hefst við Nonnahúsið kl. 14 og lýkur á sama stað um klukkustund síðar. Í Nonnahúsi verður síðan lesið úr Nonnabókunum sem nú er hægt að fá í nýrri myndskreyttri útgáfu. Handverksfólk úr Laufáshópnum verður að störfum í sýningarhúsum Minjasafnsins. Meðal annars sýnir Guðrún Hadda Bjarnadóttir þar hvernig handstúkur eru prjónaðar, og Helgi Þórsson leikur á langspil að fornum sið. Í Minjasafnsgarðinum verður hægt að spreyta sig í gömlum leikjum fyrir börn á öllum aldri með aðstoð Karenar Helgadóttur, sem jafnframt lánar litla trébáta til að fleyta á tjörninni neðan við safnasvæðið. Á flötinni neðan við safnasvæðið verða sýndir nokkrir gamlir bílar í eigu einstaklinga. Hægt verður að leigja fjölskylduhjólin vinsælu sem margir muna eftir úr miðbænum frá í fyrrasumar og hjóla um Innbæinn. Hjólunum fylgir upplýsingahefti um gömlu húsin í þessum elsta bæjarhluta Akureyrar. Hjörtur Steinbergsson organisti Glerárkirkju mun leika kirkjulega og veraldlega tónlist á orgel Minjasafnskirkjunnar milli kl. 16 og 17. Orgelið er safngripur frá heimili í Aðalstræti 17 og er notað við allar athafnir í kirkjunni. Í tilefni íslenska safnadagsins eru nýttir margvíslegir möguleikar safnasvæðisins í Aðalstræti. Þar á hvert hús sína sögu. Þeirra elst eru Minjasafnskirkjan sem áður var sóknarkirkja á Svalbarði við Eyjafjörð og Nonnahúsið, bæði frá því um miðbik 19. aldar. Minjasafnsgarðurinn var settur á stofn árið 1899 og er af elstu kynslóð skrúðgarða hér á landi sem varðveist hafa. Garðurinn heldur sérkennum sínum og er góður útivistarstaður öllum opinn. Hús Zontaklúbbs Akureyrar var byggt um aldamótin 1900 og þar verða Zontakonur með kaffisölu síðdegis á íslenska safnadaginn. Í gamla bænum í Laufási verður einnig haldið upp á íslenska safnadaginn. Bærinn er opinn kl. 9-18 alla daga, en síðdegis á sunnudaginn verður sérstök tilbreyting. Anja Elisabet Broch silfursmiður verður að störfum í gamla bænum. Hún smíðarskartgripi úr silfri, meðal annars úr víravirki. Þá munu vildarvinir gamla bæjarins leika á harmonikku og trommur. Í Gamla prestshúsinu verður hægt að fá kaffi, kakó og girnilegt bakkelsi með. Gamli bærinn í Laufási er stílhreinn burstabær sem stendur á jörð þar sem búseta hefur verið frá landnámi og kirkja frá fyrstu kristni. Í Gamla prestshúsinu hafði sóknarprestur í Laufási aðsetur þar til fyrir skömmu, að því var breytt í alhliða þjónustuhús fyrir ferðamenn.

https://www.akureyri.is/is/frettir/amtsbokasafnid-faer-vidurkenningu

Amtsbókasafnið fær viðurkenningu Amtsbókasafninu á Akureyri var á föstudag veitt viðurkenning framkvæmdastjórnar Akureyrarbæjar fyrir framúrskarandi þjónustu og sveigjanleika. Þetta er í fyrsta sinn sem þessi viðurkenning er veitt en ætlunin er að veita hana árlega héðan í frá. Í ræðu sinni við þetta tilefni sagði Kristján Þór Júlíusson, bæjarstjóri, meðal annars: “Í viðhorfskönnun sem Gallup gerði fyrir menningarmálanefnd á árinu 2002 voru flestir þeirrar skoðunar að Amtsbókasafnið væri sú menningarstofnun í bænum sem skipti þá mestu máli. Þetta var aftur athugað af Gallup á árinu 2004 og þá kom í ljós að aftur töldu flestir svarendur Amtsbókasafnið vera þá menningarstofnum sem skipti þá mestu máli og hafði hlutfallið hækkað úr 44,8% í 57,3%. Tekist hefur að svara kalli nútímans og þróa þjónustu safnsins í takt við nýtt form upplýsinga og hafa myndbönd, mynddiskar, tónlistardiskar og ýmis hugbúnaður fyrir tölvur orðið hluti af fjölbreyttu framboði safnsins. Amtsbókasafnið er því upplýsinga- og menntastofnun sem býður einnig upp á góða afþreyingu. Aðsóknin að safninu hefur verið góð og fer vaxandi. Útlán aukast og heimsendingaþjónusta fer líka vaxandi. Bókasöfn hafa verið kölluð háskóli alþýðunnar og er það réttnefni. Amtsbókavörður hefur sjálfur kallað bókasöfn "andans orkuver" og óhætt að segja að starfsfólk hér í þessu húsi hafi náð miklum árangri í "orkuframleiðslu" safnins og ófá megawöttin orðið til hjá ánægðum gestum þess. Starfsandi á safninu er til fyrirmyndar og mikil vinna að hálfu stjórnenda safnsins átt sér stað á því sviði. Þessi jákvæði andi sýndi sig sérstaklega vel á meðan á framkvæmdum við nýbygginguna stóð en þá kom í ljós ómæld þolinmæði bæði hjá Amtsbókaverði og starfsfólki sem í öllu þessu breytingarferli hefur sýnt ríka þjónustulund, verið sveigjanlegt og komið fram sem ein heild.” Hluti starfsfólks Amtsbókasafnsins og Héraðsskjalasafnsins við afhendingu viðurkenningarinnar á föstudag.